Zualko: Pu Biak Ceu (Kum 64) Nih Mual A Kan Liam Tak Ee, A Poi Tuk Hringhran Ko – The Cherry Par\nZualko: Pu Biak Ceu (Kum 64) Nih Mual A Kan Liam Tak Ee, A Poi Tuk Hringhran Ko\nNulepa ulenau hna, Indiana Chin Baptist Church chungtel a simi Pu Biak Ceu (kum 64) nih takpum damlonak in nihin (January 10, 2021) zanlei 2:30pm hrawng ah a sertu Pathian sin ah zungzal ca in a kan dinhtaak. A nupi Pi Men Tluai le fapa pathum a rohtaak hna. A chuahpi a ulenau hna cu Sayakyi Van Awi (tleicia), Rev. Hlawn Tial (tleicia), Sayama Karen Louis (USA), Sayama Hniang Nawn (Hakha), Rev. Lawm Bik (Japan), Pu Thawng To (tleicia), Pi Iang Khun (Hakha), le Lily (Hakha) hna an si. Ram le miphun ca ah nun thaap in CNF/A ah a rak lut i kum saupi ralbawi rian tiang a rak ttuanmi a si.\nA luancia kum 2 hrawng in dam lonak (thin le cuap cancer) nih a tlak i, siibawi te le chungkhar nih a tthabik in an conghhramh ko nain dam lei panh ti lo in a tu ah takpum in a kan tthen hi a si. Taantaakmi chungkhar le rualchan cingla ca ah thlacam rak kan bawm cio u. Ruak-thlah-nak ni le caan zeihmanh a fiang kho rih lo. A fian tik in thawng kan thanh tthan te lai. Zuunngaih Par cah a duhmi Rev. Hrang Cung Hnin (317-986-0760) sin ah thawngthanh khawh a si lai. Ngaihchiatpi buin, Pastor Lal Cung Awi.\nKa diary: January 10, 2021, Ngeihchiatnak: Pu Biak Ceu (64). Ram chung ramleng hawikawm, cingla rualchan u le nau vialte sin ah ngeihchiatnak thawngpang pakhat ka vun in thanh hna. Pu Biak Ceu (Indianapolis) nih tunai te ah a kan liam tak ee tiah kan theih. A mah hi thin cancer in a damlonak a sau pah cang. Pu Biak a thei mi a hawi le le a riantuanpi (CNF) vialte ca ah cun Pu Biak cu kan thei zungzal ko lai. Keimah ca ah cun kapa he cousin an si i kapa Biak hei ti ding ka si na in, Pa Biak ti in ka hei auh ve tawn ko.\n1988-2010 (?) tiang hi CNF ah rural development le a dang dang project hna ah rian a tuan mi a rak si. A kum a upa ve cang ca ah CNF in aa dinh hnu ah Malaysia ah a kal. Cuticun US ah refugee in a rak ra ve a chung le he. Kawlram a kiar khawh ti lonak hi kum 40 renglo a si cang.\n1995 ah hin Kawl ralkap CNF sin ah minung 11 an rak lut i an hriam he, cu hna cu Delhi ah refugee sawkpiak ding ah a rak hruai hna i kan sin ah thlakhat chung kan rak thuh hna. 2003 -2008 Thailand kan um lio zong ah a rak kan pal pah lengmang zei maw an rian ah an rat tawn ah. Par Tha nu zong nih a tlaihchan ngai ngai i Indianapolis kan tlawn tawn zong ah Pa Biak va chawnh ta lo le va hmuh ta lo cu a sia a rem lo.\nMi thinlung tha a si i micung ah ziarngaih, nahchuahnak thinlung a ngeimi a si lo. Apawng um mi vialte nih an dawt an tlaihchan. Capo saih a thiam i mi hnorsuan phun in an lungfah ding biachim aa ralring ngai mi a si. Pu Biak chim tawnmi capo a si na in a hman tuk mi cu: mi zei maw khi bia an chim sual ruang ah or an tial sual ruang ah biahritarh maw si lo ah soisel an i huah ah cun “an chim hlan an ngai tuk te lai” a ti theu hna.\nPu Biak, kan in thei zungzal ko lai ee!\nAnupi min: Pi Men Thluai (Indianapolis)A fa le: Joseph Cung Kam Thawng, Joshua Ram Tlung le Cung Za Nawl hna an si.\nA u nau: 1. Saya Kyi Van Awi (Tleicia), 2. Rev Hlawn Tial (Tleicia), 3. Sayamah Louis (Biak Chin nu Dallas, TX), 4. Sayamah Hniang Nawn (Hakha), 5. Rev Lawm Bik (Tokyo), 6. Thawng To (Tleicia), 7. Iang Khun (Hakha), 8. Biak Ceu, 9. Lily. Vanram nuam in a kan dongtu ding ah rak kal chung ko kun mu! Credit: Victor Biak Lian\n← Pastor Reina nih a hmuh mi a chim mi\nAmerica mi million 75 nih an thimmi kha minung million 50 hmanh thimtu a ngei lomi tu kha LIH bak in an teiter i an tlinter ko →


Ralkap Le Palek Mipi Sinah Fonh A Duhmi Pehtlaih Khawh Peng A Si - Chin Eleven News\nRallokap le palek hna mipi sin ah i fonh duh mi cu pehtlaih khawh a si tiah runvennak vuanci nih a thanh\n3.CDM ah lut i cazin a pe dih mi rallokap le police chung in kanram caah cozah riantuan tu tha ah a sining theihngalh khawh nak cu thinphan ding um lo in http://t.me/myanmar police Telegram in pehtlaih khawh a si nak kong thawng an thanh.TCP\nRelchap; Minchiatnak lei Minthang Hnipadawh khuabawi thah a si; Mon ramkulh Mudo peng Hnipadawh khuabawi U A Mang cu nihin July 31 zaanlei suimilam 5 le cheu hrawngah meithal in kah/thah a si tiah khua hruaitu hna nih an chim.\nAmah khuachungah zan fatin khual cazin a chek, thla fatin phaisa a kholh hna hlei ah khua mipi hna zong a hro, a thihphaih peng hna caah minchiatnak lei ah min a thang ngai mi pakhat a si. Mon ramkulh chungah ralhrangbu nih a khinh mi khuabawi thah a tong mi 4 an um cang tiah Than Lwin Times nih a tial.TCP


Chin Bible Siangngakchia pawl cu zaangfak ngaingai an si cang! – Chin 11 News\nChin Bible Siangngakchia pawl cu zaangfak ngaingai an si cang!\nPeter Ngun Za Cung- Mizoram pal pah in Laitlang a tlung ding mi Zarhhnih nan hngah a hau.\nChin Bible Students India in Laitlang ah tlun ai tim mi, lawlawse Mizoram palpah khawh a si rih loh zarh hnih tluk nan hngah rih a hau, a ruang cu Mizoram ah Cov-19 Positive 130 nak tam india in a rak tlung mi nih a van ni phurh. Quarantine chiahnak inn zong nih a deih hna loh. India ram lei in a rak lut mi an kham dih caah zangfah tein Kan Lai mi Bible students zong nih theihthiam piakin nan rak tlun rih nak hnga lo thawngthanhnak kan van tuah.\nTamu in a rak lut mi Bible students minung 6 zong sizung in an tum i, lawlawse a choh ah an hren chung hna i, Chin Cozah he biatak tein kan ni zuam lio pi asi. Thla rak cam rih ko uh\nTuni Saya David Lah biaceih zung an chuah pi than I, khatlei tazacuai tu lei tehte pakhat cu biaceihzung nih an hnawl piak than tiah theih a si.\nSaya David Lah le a hawi le hi tuni hin cun, a vawi 4 nak biaceih zung an chuahnak a si cang. June 18, tuni hi khatlei tehte minung 4 biahnal dingin timh tuahmi a si nain pakhat cu hnawl than a si caah minung 3 lawng an hal than hna.\n“tuni ah cun sualphaw tu tehte pahnih hna cu bia hal nak kan neih cang hna, I, pakhat tu hi cu kan hal rih lo” tiah Tazatukyi U Moe Shwe nih media sinah achim. Mi pakhat an hnawl nak a ruang cu phunghe a thlak ningin kan zoh hnuah kan hnawl mi a si tiin nawlngeitu lei nih an chim.\nSaya David Lah le a hawi le taza cuainak ah tehte minung 14 an si I, vawi 4 biaceih zugnah cuahpi an si cang I, minung 10 hi bia hal nak neih a si cang, Pakhat hi hnawl a si caah minung 3 lawng an tang cang.\nDavid Lah le a hawi le hna cu a vawi 5 nak biaceih zung chuah than ding cu a ra laimi June 23 ah khin a si te lai. An Case hi ni 90 chungah kan lim lai tiah Tazatukyi lei nih a chm.


Thinak Darkhing: Chin miphun nih kan upat ngai mi le Myanmar Khriafah rian ttuannak in hmahruaitu kanpa Rev. Dr. a si mi nih mual a kan liam tak\nThinak Darkhing: Chin miphun nih kan upat ngai mi le Myanmar Khriafah rian ttuannak in hmahruaitu kanpa Rev. Dr. Rev. Dr. Aung Mang a si mi nih April 17 zinglei suimilam 2:45 ah Pathian ze zungzal ah um ding in mual a kan liam tak. Tanta mi chungkhar Pathian nih um pi hna seh, lei dainak le vantlachuah tampi he um pi hna seh.\nLungthin atong tukmi abia,Pathian nih man loin pek mi thaw hi mantuak ah zeitluk indah afak,tarpa tuanbia nih alangh ter…. Kan nunnak ah abiapi tukmi thaw kan dawp mi (oxygen) hi aman in tuak usih law zeitlukindah aman fak hnga mu . Hawidawt nang le kei cu man pek sisehlaw cu nun lo kan hau hna,Asinain Pathian dawtnak vel angan tuk ruangah alak in nunnak thaw akan pek mi hi asunglawi tuk,Pathian thangthat lo awk atha lo .\nTarpa pakhat kum 93 simi cu siizung ah thawchuah har ngai in aum . Thaw chuah nak bawmtu (Ventilator) hmang in an thlopbul. Tarpa cu adam cang tikah siizung nih bill pek ding in voucher an rak pek .\nDollr 5000 pek ding asi . Putar pa nihcun bill cu azoh tikah atap thluahmah . Doctor pa nih cun”ka pu tangkaa pek ding na ngei lo maw” tin zaangfak aw ngai khin avan ti .\nTarpa nihcun “tangkaa ka pek khawh lo ruangah ka mitthli tlak mi asi lo …ka khon mi tangkaa tling tein ka ngeih ko . Asinain kum 93 chung thaw ka chuah,ka dawp mi hi zeizah riamruamdah asi hnga,Pathian nih aka hal bal lo . Pathian ka philh hi ka thei tuk “tin aleh .. Cucaah hawidawt hna Pathian dawtnak le vel hi um hlah sehlaw nang le kei hi cu anung ding hmanh khi kan si ti hnga lo .\nBe the first to comment on "Thinak Darkhing: Chin miphun nih kan upat ngai mi le Myanmar Khriafah rian ttuannak in hmahruaitu kanpa Rev. Dr. a si mi nih mual a kan liam tak"


Hi Bantuk Thinlung Put Hi Lai Mi Sibawi(Doctor) Hna Zong Nih Cawn Awk Ah Aherh Ngai . – Onlinenungak\nHi Bantuk Thinlung Put Hi Lai Mi Sibawi(Doctor) Hna Zong Nih Cawn Awk Ah Aherh Ngai .\nHringtu a pa Ni donghnak ni nak in mizaw damlo chanh ding athim deuhtu thinlung tha tak mi doctor pa kong lam hi rel a phu ngai.\nMi zeipoah nih hin midang nak in mah le nu le pa le chung le khat hi biapi deuh ah chiah dih a si tawn nain mah dotor pa lungput hi upat tlak ngai ngai a si mi thinlung put le cawntlak ngaingai mi a si ve nak kong cu internet ah a lin sa ngai mi cu Oriental Daily ah an langhter.\nMah tluk thinlung tha doctor pa a min cu Zhang Xinzhi a si i a kum hi 55 a si . taluk ram Anhui ah khuasa an si. dam lo zual hma ngai in a um mi apa cu va zoh ah a kal lio ah a tuannak si zung lei in van chiatnak ah operion\nrianrang taktak in tuah ding a um caah kir zok2 ding in thawng thanh a tong ai. cu lio ah a thideng mi a pa cu kal tak dingin a pa cu a chimh tik ah a pa zong nih cun theithiam in cu tin cun damli mizaw sin cun kal zok ding in a fial.\nCu ti cun operation tuah ding in timhlamhnak a ngeih cuah mah li pi ah cun hringtu apa nih cun a liamtak nak thawng cu a vun theih than. doctor Zhang cu a Personal Feeling cu i sum in dam lo mi zaw cu dai tein operation a tuah piak .Nazi pa2 a rauh hnu ah operation dih hnu leng a vun chuah cu a mitthli he hnawh cawk lo in a tam ruang mang .\nDoctor Zhang kong lam cu ruah lo pi in a thang dih i, mipi nih lawmnak bia that tha an chim len na in a dang Doctor pawl zong a mah bantuk dirhmun an phak ah cun an tuah ve lai nak kong cu pa pakhat dirhmun in mizaw pawl i an pa can pakhat dirhmun in biapi chiah ding le zoh khenh ding an pawng ah um ding in rian a ngeih zia le a pa zong nih a theihthiamnak kong cu interview ah chim.


Thawhṭhannak A Um Lai\nREL KA DUH Abbey Abkhaz Holh Abui Acholi Holh Africa Holh Aja Akha Holh Altai Holh Alur American Kut Holh Amharic Holh Angolan Sign Language Arab Holh Argentina Kut Holh Armenia Holh Armenia Holh (Nitlaklei) Ateso Holh Attié Aymara Holh Azerbaijan Holh Azerbaijan Holh (Cyrillic Cafang Hmanmi) Bashkir Holh Bassa (Liberia) Bassa Holh (Cameroon) Batak (Karo) Batak (Simalungun) Batak (Toba) Belize Kriol Bete Holh Biak Bicol Holh Bislama Holh Bolivia Kut Holh Boulou Holh Cambodia Holh Cebuano Holh Changana (Mozambique) Changana (Zimbabwe) Chavacano Chichewa Holh Chiga Chin (Hakha) Chinese Cantonese (Simplified) Chitonga (Zimbabwe) Chitonga Holh Chitumbuka Holh Chiyao Holh Chokwe Holh Chol Holh Chopi Chuabo Holh Chuvash Holh Cibemba Holh Cinamwanga Holh Cinyanja Holh Citonga Holh Colombia Kut Holh Cuban Sign Language Czech Holh Czech Kut Holh Damara Dangme Holh Dayak Ngaju Denmark Holh Douala Holh Dusun Dutch Holh Edo Holh Efik Holh Emberá (Catío) Estonia Holh Ewe Holh Fante Fiji Holh Finland Holh Finland Kut Holh Fon Holh France Holh Futunian Holh Ga Holh Germany Holh Gitonga Gokana Holh Grik Holh Guadeloupean Creole Guarani Holh Guarani Holh (Bolivia) Guerze Guianese Creole Gun Holh Guéré Haiti Creole Holh Hausa Holh Herero Holh Hiligaynon Holh Hindi Holh Hungary Holh Hunsrik Iban Holh Ibanag Ibinda Holh Igbo Holh Iloko Holh Indian Sign Language Indonesia Holh Indonesia Kut Holh Ireland Holh Isoko Holh Italy Holh Italy Kut Holh Ivorian Sign Language Japan Holh Javanese Jula Holh Kabiye Holh Kabuverdianu Kachin Holh Kannada Holh Karen (S'gaw) Kazakh Holh Kazakh Holh (Arabic) Khana Holh Kikamba Holh Kikaonde Holh Kikongo Holh Kikuyu Holh Kiluba Holh Kimbundu Holh Kinande Holh Kinyarwanda Holh Kipende Holh Kirghiz Holh Kiribati Holh Kirundi Holh Kisi Holh Kisii Kisonge Holh Kituba Kongo Holh Korea Holh Kpelle Krio Kurdish Kurmanji Holh Kwangali Holh Kwanyama Holh Kyangonde Lahu Holh Lai Holh (Tiddim) Lai Holh (Zotung) Lamba Holh Lambya Lari Lenje Lhukonzo Holh Lifu Holh Lingala Holh Lithuania Holh Lomwe Holh Luganda Holh Lugbara Holh Lunda Holh Luo Holh Luvale Holh Macua Holh Madagascar Holh Maharashtra Holh Malayalam Holh Malaysia Holh Malaysian Sign Language Malta Holh Mam Holh Mambwe-Lungu Holh Mapudungun Holh Mare Holh Mauritius Creole Holh Maya Holh Mazahua Holh Mbunda Mende Meru Mexico Kut Holh Mirang Holh Mizo Holh Mongolia Holh Moore Holh Myanmar Myanmar Sign Language Nahuatl Holh (Central) Navajo Holh Ndau Holh Ndebele Holh Ndebele Holh (Zimbabwe) Ndonga Holh Nepal Holh Nepali Sign Language Ngabere Holh Ngangela Nias Holh Nigerian Pidgin Niuean Holh Norway Holh Nsenga (Zambia) Nyaneka Holh Nyungwe Nzema Holh Odia Holh Okpe Oromo Holh Ossetian Holh Otetela Holh Pangasinan Holh Pidgin (Cameroon) Pidgin (West Africa) Poland Holh Poland Kut Holh Ponapean Holh Portugal Holh Portugal Holh (Portugal) Portugal Kut Holh Punjabi Holh (Nastaliq) Quebec Kut Holh Quechua Holh (Ancash) Quechua Holh (Ayacucho) Quechua Holh (Bolivia) Quechua Holh (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Holh Rarotongan Holh Reunion Creole Holh Roma Holh (Masidonia) Romania Holh Romania Kut Holh Romany (Bulgaria) Romany (Eastern Slovakia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Holh Russia Holh Rutoro Holh Samoa Holh Sangir Sango Holh Sena Holh Sepedi Holh Sepulana Sesotho (Lesotho) Sesotho (South Africa) Seychelles Creole Holh Shona Holh Sidama Holh Silozi Holh Sinhala Holh Solomon Islands Pidgin Holh Spain Holh Spain Kut Holh Sranantongo Holh Sunda Swahili Holh Swahili Holh (Congo) Swati Holh Sweden Holh Tagalog Holh Tahiti Holh Tajiki Holh Talian Tamil Holh Tandroy Tankarana Holh Tatar Holh Telugu Holh Tetun Dili Thai Holh Thai Kut Holh Tigrinya Holh Tiv Holh Tlapanec Holh Tojolabal Holh Tok Pisin Holh Tonga Holh Tshiluba Holh Tshwa Holh Tsonga Holh Tswana Holh Tuluk Holh (Canton) Tuluk Holh (Chanthar Hmanning) Tuluk Holh (Hlan Hmanning) Tuluk Kut Holh Turkey Holh Tuvalu Holh Twi Holh Uigur Holh (Cyrillic Cafang Hmanmi) Ukraine Holh Umbundu Holh Urdu Holh Urhobo Holh Uruund Holh Uzbek (Roman) Uzbek Holh Valencian Vezo Holh Vietnam Holh Vietnamese Sign Language Wales Holh Wallisian Holh Waray-Waray Holh Wichi Holh Wolaita Holh Yacouba Yoruba Holh Zande Holh Zulu Holh\n1-3. Kan zapi in zei sal dah kan si, Jehovah nih zeitindah a kan luatter lai?\nNA TUAH lomi sualnak pakhat ruangah na nunchung thongthlak na si tiah ruathmanh. Mah in luat khawhnak lam zeihmanh a um lo. Cucaah ruahchannak na ngei lo i na tuah khawhmi zong a um lo. Asinain mah lioah mi pakhat cu nangmah luatter awkah ṭhawnnak a ngei i kaan bawmh lai tiah bia aan kamh. Mah tikah zeitindah na um lai?\n2 Kan dihlak in thihnak sal kan si dih. Zei kan tuah hmanhah luatnak lam a um lo. Asinain Jehovah cu thihnak in luatter awkah ṭhawnnak a ngei. Cucaah kan ral a simi thihnak kha zungzal ca in ka hrawh lai tiah Jehovah nih bia a kan kamh. Baibal nih “tei hmanung bik ding ral cu thihnak a si” tiah a ti.—1 Korin 15:26.\n3 Thihnak he aa tlaiin na lungre a theih ti lo tikah zeitluk in dah na hna a ngam lai khi ruathmanh. Asinain Jehovah nih thihnak lawng kha a hlo lai lo. Mithi pawl kha a nunter ṭhan hna lai. Mah cu na caah zeitluk in dah sullam a ngeih lai khi ruathmanh. Jehovah nih ‘a thi ciami cu ka nunter ṭhan hna lai’ tiah bia a kan kamh. (Isaiah 26:19) Mah kha Baibal nih thawhṭhannak tiah a auh.\nKan Dawtmi Pakhatkhat An Thih tikah\n4. (a) Kan chungkharmi asiloah kan hawikom pakhatkhat an thih tikah zeinihdah hnemhnak a kan pek khawh? (b) Ahote dah Jesuh hawikom ṭha an si?\n4 Kan innchungkharmi asiloah kan hawikom pakhat a thih tikah kan ngaihchiatnak le kan lungfahnak cu in awkah a har tuk ko lai. Ruahchannak a ngei lomi kan lo men lai. A thimi nunter ṭhan awkah kan tuah khawhmi zeihmanh a um lo. Asinain Baibal nih hnemhnak taktak a kan pek. (2 Korin 1:3, 4 rel.) Jehovah le Jesuh nih kan dawtmi hna nunter ṭhan kha zeitluk in dah an duh ti a langhtermi tahchunhnak pakhat kha zohhmanh u sih. Jesuh cu vawleicung a um lioah Lazaruh le a farle Martha le Mary sinah a va leng tawn. Annih cu Jesuh i a hawikom ṭha an si. “Jesuh nih Martha le a naunu le Lazaruh kha a dawt hna” tiah Baibal nih a ti.—Johan 11:3-5.\n5, 6. (a) Lazaruh a chungkhar le a hawile pawl an ngaihchiatmi a hmuh tikah Jesuh cu zeitindah a um? (b) Thihnak he aa tlaiin Jesuh a intuarnak hngalh cu zeicah thazaang petu a si?\n5 Nikhat cu Lazaruh a thi. Cucaah Jesuh cu Martha le Mary hnemh awkah a va kal. Jesuh a ra ti thawng kha Martha nih a theih tikah khualeng tiang a va don. Jesuh kha a hmuh tikah hitin a ti: “Bawipa hika ah hin rak um law cu, ka ṭa hi a thi hnga lo.” Martha nih Jesuh cu a phanh a tlai tuk tiah a ruah. Jesuh nih Mary a ṭahmi kha a hmuh. An ngaihchiatmi kha a hmuh tikah Jesuh cu a lung a hno i a ṭap ve. (Johan 11:21, 33, 35) Kan dawtmi pakhatkhat an thih tikah kan intuarmi lungfahnak kha Jesuh nih a intuar ve.\n6 Jesuh a ngaih a chiatmi cu kan caah thazaang petu taktak a si. Zeicahtiah Jesuh le a Pa Jehovah nih thihnak an huat ti kha mah nih a kan hngalhter. (Johan 14:9) Jehovah nih thihnak kha zungzal ca in hrawh khawhnak ṭhawnnak a ngei i a rauhhlan ah a hrawh cang lai.\n7, 8. Lazaruh thlanlung kharnak kha Martha nih zeicah ṭhialter a duh hna lo, asinain Jesuh nih zeidah a tuah?\n7 Lazaruh an vuinak hmun an phanh tikah lung nganpi in thlanlung an kharmi kha Jesuh nih a hmuh. Mah tikah Jesuh nih “lungpher hi ṭhial tuah u” tiah a ti hna. Asinain Martha nih cutin tuahter a duh hna lo. Zeicahtiah Lazaruh a ruak an vuinak cu nili a si cang. (Johan 11:39) A ṭapa caah Jesuh nih a tuah laimi thil kha Martha nih a hngal lo.\nLazaruh a thawhṭhan tikah a chungkhar le a hawile pawl zeitluk in dah an i nuamh lai khi na mitthlam ah cuanter hmanh.—Johan 11:38-44\n8 Jesuh nih “Lazaruh, ra chuak tuah” tiah a ti. Mah tikah a cangmi thil kha Martha le Mary nih an hmuh tikah an khuaruah a har tuk. “Mithi pa cu a kut le a ke ruakpuan zual bu le a hmai khuh puan he khan a hung chuak.” (Johan 11:43, 44) Lazaruh cu a tho ṭhan. A chungkhar le a hawile he an tlonglengṭi ṭhan. Annih nih Lazaruh kha an kuh khawh, an tawngh khawh i bia an ruah khawh. Mah cu khuaruahhar taktak a si. Jesuh nih Lazaruh kha a thawhter ṭhan.\n“Ngakchia nute, Tho, Kaan Ti”\n9, 10. (a) Jesuh kha ahonih dah mithi thawhter khawhnak ṭhawnnak a pek? (b) Zeicah thawhṭhannak kong cu kan caah man a ngeih?\n9 Jesuh nih amah ṭhawnnak in mi kha a thawhtermi hna a si maw? A si lo. Lazaruh a thawhter ṭhan hlanah Jesuh cu Jehovah sinah thla a cam i Jehovah nih thawhter khawhnak ṭhawnnak a pek. (Johan 11:41, 42 rel.) Lazaruh lawnglawng hi thihnak in a tho ṭhanmi a si lo. Baibal nih a zawtnak a zual tukmi, kum 12 a simi ngakchia nute kong a chim. A pa Jairu cu a ngaih a chia tuk i a fanu damter awkah Jesuh kha a nawl. Anih cu a fa ngeihchunhte a si. Jesuh a nawl cuahmah lioah pa cheukhat an ra i “na fanu cu a thi cang, sayapa cu hnahnawh ti hlah” tiah an ti. Asinain Jesuh nih Jairu kha hitin a ti: “Na thingphang hlah, a zumh bel zum ko.” Mah hnuah Jairu te inn leiah an kal. An inn pawng an phanh tikah mi pawl an ṭahmi kha Jesuh nih a hmuh. Mah tikah Jesuh nih “ṭap hlah u, ngakchia hi a thi lo, aa hngilh i pei a si ko cu” tiah a ti hna. Ngakchianu a nu le a pa nih zeidah a chimduhmi a si hnga tiah an ruah men ko lai. Jesuh nih midang kha leng ah a chuahter hna i ngakchianu a nu le a pa kha ruaksuannak khaan ah a kalpi hna. Jesuh nih ngakchia nute kha a kut in a tlaih i “ngakchia nute, tho, kaan ti” tiah a ti. Ngakchia nute cu a tho i lam a hun kal tikah a nu le a pa zeitluk in dah an i lawmh lai khi ruathmanh. Jesuh nih an fanute cu a thawhter ṭhan. (Marka 5:22-24, 35-42; Luka 8:49-56) Mah ni thawkin an fanute an hmuh tik paohah Jehovah nih Jesuh hmangin an caah a tuahmi thil kha an i cinken peng ko lai. *\n10 Jesuh nih a thawhter ṭhanmi hna cu a hnuah an thi ṭhan. Asinain an kong kan relmi nih ruahchannak a kan ngeihter caah man a ngei tuk. Jehovah nih mithi kha thawhter a duh hna i a thawh zong a thawhter ṭhan hna lai.\nThawhṭhannak Kong In Kan Cawnmi\nLamkaltu Piter nih Dorkas timi Khrihfa nu pakhat kha a rak nunter ṭhan.—Lamkaltu 9:36-42\nElijah nih nuhmeinu fapa kha a rak nunter ṭhan.—1 Siangpahrang 17:17-24\n11. Phungchimtu 9:5 nih Lazaruh kong he aa tlaiin zeidah a kan cawnpiak?\n11 Mithi nih cun “zeihmanh an hngal lo” tiah Baibal nih a ti. Mah biatak cu Lazaruh kong nih fiang tein a langhter. (Phungchimtu 9:5) Jesuh nih a chim bantukin Lazaruh cu aa hngilhmi bantuk a si. (Johan 11:11) Thlan chung i a um lioah Lazaruh nih ‘zeihmanh a hngal lo.’\n12. Lazaruh cu a tho ṭhan taktak ti kha zeitindah kan hngalh khawh?\n12 Jesuh nih Lazaruh a thawhtermi kha mi tampi nih an hmuh. A ral pawl hmanh nih mah khuaruahhar thil a tuahmi kha an hmuh. Lazaruh cu a nung ṭhan, mah nih thawhṭhannak a um taktak ti kha a langhter. (Johan 11:47) Mi tampi nih Lazaruh kha an va zoh i Jesuh cu Jehovah thlahmi a si ti kha an hun zumh. Asinain Jesuh a ral pawl nih cun cutin an zum lo, cucaah Jesuh le Lazaruh kha thah hmanh an timh hna.—Johan 11:53; 12:9-11.\n13. Jehovah nih mithi pawl a nunter ṭhan hna lai tiah zeicah kan zumh khawh?\n13 Jesuh nih “thlan chung i a ummi mithi vialte” an tho ṭhan lai tiah a ti. (Johan 5:28) Cucaah Jehovah nih aa cinkenmi mithi vialte cu an tho ṭhan lai. Jehovah nih a tho ṭhan hngami pakhat cio i an kong a dikthliar kha aa cinken. Mah cu a si kho taktak hnga maw? Van ah arfi nuai tampi a um. Asinain arfi pakhat cio i an min kha Jehovah nih a hngalh tiah Baibal nih a ti. (Isaiah 40:26 rel.) Arfi pakhat cio i an min hmanh aa cinken khawh ahcun a thawhter ṭhan hngami hna i an kong a dikthliar kha fawi tein aa cinken khawh lai ti cu a fiang. Jehovah cu zeizong vialte sertu a si caah mithi pawl nunter ṭhan khawhnak ṭhawnnak a ngei ti kha kan hngalh.\n14, 15. Thawhṭhannak he aa tlaiin Job bia nih zeidah a kan cawnpiak?\n14 Zumhfekmi Job zong nih thawhṭhannak kha a zumh. Hitin biahalnak a tuah: “Mi cu a thih ahcun a nung ṭhan kho lai maw?” Mah hnuah Jehovah kha hitin a ti: “Na ka auh lai i kaan leh lai, na kut tuahmi thil cu hmuh na ka duh lai.” Jehovah nih mithi a thawhter ṭhan hna lai caan aa ngaih tuk ti kha Job nih a hngalh.—Job 14:13-15.\n15 Thawhṭhannak ruahchannak nih zeitindah aan umter? ‘A thi cangmi ka chungkharmi le ka hawikom hna tah an tho ṭhan ve hnga maw?’ tiah na ruat ko lai. Jehovah nih mithi thawhter a duh tuk ti hngalh cu kan caah hnemtu taktak a si. A tho ṭhanmi hna cu khoika ah dah an um lai, ahote dah a thoṭhan lai timi Baibal chimmi kha zohhmanh u sih.\nAnnih nih “a Aw an Theih lai i an Thlan khan an Chuak lai”\n16. Vawleicung ah a tho ṭhanmi hna nih zei bantuk nunnak dah an hmuh lai?\n16 Hlanlio i a rak tho ṭhanmi hna cu hi vawleicung ah an chungkhar le an hawikom pawl he an tlong lengṭi ṭhan. Hmailei zongah cutin a si ve lai, asinain mah nakin a ṭha deuh lai. Zeicah? Vawleicung ah a tho ṭhanmi hna cu zeitikhmanh ah an thi ṭhan ti lai lo i zungzal nunnak an hmu lai. Atu bantukin vawleicung hmun dangdang cio ah an um lai. Mah tikah raltuknak, sualnak le zawtnak hna an um ti lai lo.\n17. Ahote dah a tho ṭhan lai?\n17 Ahote dah a tho ṭhan lai? Jesuh nih “mithi vialte nih a aw an theih lai caan kha a ra lio, cun an thlan khan an chuak lai” tiah a ti. (Johan 5:28, 29) Cun Biathlam 20:13 nih hitin a ti: “Rili nih a chung i a thimi kha a hun chuah hna. Thihnak le mithi khua zong nih khan an hrenmi mithi kha an hun chuah ve hna.” Cucaah a thimi nuai tampi cu an tho ṭhan lai. Lamkaltu Paul zong nih “miṭha he miṭhalo” he an tho ṭhan lai tiah a ti. (Lamkaltu 24:15 rel.) Mah cu zei sullam dah a si?\nA thimi hna cu Paradis ah an tho ṭhan lai i an dawtmi hna he an i tong ṭhan lai\n18. A tho ṭhan hnga dingmi “miṭha” timi cu ahote dah an si?\n18 “Miṭha” timi ah Jesuh vawleicung a rat hlan i zumhfekmi Jehovah salle an i tel. Noah, Abraham, Sarah, Moses, Ruth le Esther ti bantuk zumhfekmi hna zong hi vawleicung ah an tho ṭhan lai. Hebru dal 11 ah mah zumhfekmi nu le pa cheukhat kong na rel khawh. Tuchan ah a thimi, zumhfekmi Jehovah salle tah zeitin? Annih zong “miṭha” an si caah an tho ṭhan ve lai.\n19. “Miṭhalo” timi cu ahote dah an si? Jehovah nih zei caanṭha dah a pek hna lai?\n19 “Miṭhalo” timi ah Jehovah kong cawnnak caanṭha a hmu lomi mi nuai tampi an i tel. Annih cu an thi cang ko nain Jehovah nih a philh hna lo. Jehovah nih a thawhter ṭhan hna lai i amah kong cawn awk le biak awkah caanṭha an hmu lai.\n20. Mithi vialte cu zeicah thawhter an si lai lo?\n20 Mah cu a thimi vialte an tho ṭhan dih lai tinak a si maw? A si lo. Jesuh nih mi cheukhat cu an nung ṭhan lai lo tiah a ti. (Luka 12:5) Mi pakhat cu a tho ṭhan lai maw, tho ṭhan lai lo ti kha ahonih dah bia a khiah lai? Jehovah cu Biaceihtu ngan bik a si ko nain Jesuh kha “a nungmi he, a thimi he an biaceihtu ah a ser”. (Lamkaltu 10:42) Thlennak tuah a duh lo i miṭhalo in biaceih a simi hna cu an tho ṭhan lai lo.—A Donghnak I Fianternak 19 ah zoh.\n21, 22. (a) Vancung thawhṭhannak timi nih zeidah a chimduhmi a si? (b) Thlarau pum in a tho hmasa bikmi cu ahodah a si?\n21 Baibal nih mi cheukhat cu vancung nunnak an hmu lai tiah a ti. Vancung thawhṭhannak ah aa telmi hna cu minung pum in an tho ṭhan lai lo. Thlarau pum in vancung ah an tho ṭhan lai.\n22 Cu bantuk thawhṭhannak phun in a tho hmasa bikmi cu Jesuh a si. (Johan 3:13) Jesuh cu thah a si in a nithumnak ni ah Jehovah nih a thawhter ṭhan. (Salm 16:10; Lamkaltu 13:34, 35) Jesuh cu minung pum in thawhter ṭhan a si lo. Lamkaltu Piter nih Khrih cu “pum cun thihnak a huat, sihmanhsehlaw thlarau cun a nung” tiah a rak fianter. (1 Piter 3:18) Jesuh cu a ṭhawngmi thlarau pakhat in a tho ṭhan cang. (1 Korin 15:3-6) Asinain Baibal nih mah thawhṭhannak cu hmanung bik a si lo tiah a ti.\n23, 24. Jesuh nih a chimmi “tuurun hmete” cu ahote dah an si, pa zeizat dah aa i tel lai?\n23 Jesuh nih a thih hlante ah a zultu pawl kha “nan caah hmun va timh awkah ka rak kal lai” tiah a ti hna. (Johan 14:2) Mah cu Jesuh zultu cheukhat zong vancung thawhṭhannak ah an i tel ve lai tinak a si. Pa zeizat dah an i tel lai? Annih cu mi tlawmte an si lai caah Jesuh nih “tuurun hmete” tiah a auh hna. (Luka 12:32) Lamkaltu Johan nih “Zion Tlang [vancung] i Tuufa a dir ko kha ka hmuh; a sinah cun 144,000 an um” tiah a ti.—Biathlam 14:1.\n24 144,000 i aa telmi Khrihfa hna cu zeitik ah dah an thawh ṭhan lai? Vancung ah Khirh uknak aa thawk hnuah a si lai tiah Baibal nih a ti. (1 Korin 15:23) Kannih cu mah caan chungah kan nung i 144,000 ah aa telmi tam deuh cu van ah an kai cang. Vawlei ah a taang rihmi hna le tuchan ah a thimi hna cu an thihle cangka vancung nunnak in an tho ṭhan colh lai. Asinain mi tam deuh cu vawleicung Paradis i nun awkah hmailei ah an tho ṭhan te lai.\n25. A hnu ṭhen ah zei kong dah kan i ruah lai?\n25 A rauhhlan ah Jehovah nih mi vialte kha thihnak in a luatter hna lai i thihnak a um ti lai lo. (Isaiah 25:8 rel.) Van a kaimi hna cu zeidah an tuah lai? Annih cu Pennak cozah pakhat ah Jesuh he uktu an ṭuanṭi lai tiah Baibal nih a ti. Mah cozah kong kha a hnu ṭhen ah tam deuh in kan cawn lai.\n^ cat. 9 A dang a tho ṭhanmi ngakchia le upa, pa le nu, Israel mi le miphun dang hna kong zong Baibal ah kan hmuh. Mah kong hna kha 1 Siangpahrang 17:17-24; 2 Siangpahrang 4:32-37; 13:20, 21; Matthai 28:5-7; Luka 7:11-17; 8:40-56; Lamkaltu 9:36-42; 20:7-12 ah rel khawh an si.\nBIATAK 1: JEHOVAH NIH THIHNAK KHA A HRAWH LAI\n“Tei hmanung bik ding ral cu thihnak a si.” —1 Korin 15:26\nMi pakhatkhat an thih tikah Baibal nih zeitindah hnemhnak a kan pek?\nKan chungkhar asiloah kan hawikom pakhatkhat an thih tikah ruahchannak a ngei lomi kan lo men lai. Asinain Baibal nih hnemhnak taktak a kan pek.\nJehovah nih thihnak kha zungzal ca in hrawh khawhnak ṭhawnnak a ngei. A thi cangmi hna hmanh kha a nunter ṭhan hna lai.\nBIATAK 2: THAWHṬHANNAK KHA KAN ZUMH KHAWH\n“Ngakchia nute, tho, kaan ti.”—Marka 5:41\nThawhṭhannak kha zeicah kan zumh khawh?\nJesuh nih Lazaruh kha a thawhter ṭhan.\nJesuh nih ngakchia nute kha a thawhter ṭhan.\nJohan 11:41, 42\nJesuh nih Jehovah pekmi ṭhawnnak kha hmangin mithi a thawhter ṭhan hna.\nJesuh nih mithi a thawhter ṭhanmi hna kha mi tampi nih an hmuh. Jesuh nih cutin a tuah khawh ti kha a ral pawl hmanh nih an hngalh.\nBIATAK 3: JEHOVAH NIH MI NUAI TAMPI KHA A THAWHTER ṬHAN HNA LAI\n“Na ka auh lai i kaan leh lai, na kut tuahmi thil cu hmuh na ka duh lai.”—Job 14:13-15\nAhote dah a tho ṭhan lai?\nJohan 5:28, 29\nJehovah nih aa cinkenmi hna vialte cu an nung ṭhan lai.\nMiṭha he, miṭhalo he an tho ṭhan lai.\nJehovah nih arfi pakhat cio i an min kha aa cinken khawh caah a thawhter ṭhan hngami hna i an kong a dikthliar kha fawi tein aa cinken khawh.\nBIATAK 4: MI CHEUKHAT CU VANCUNG NUNNAK HMUH AWKAH AN THO ṬHAN LAI\n“Nan caah hmun va timh awkah ka rak kal lai.” —Johan 14:2\nVancung nunnak hmuh awkah ahote dah a tho ṭhan lai?\n1 Piter 3:18\nVancung nunnak in a tho hmasa bikmi cu Jesuh a si.\nJesuh nih a zultu tlawmte lawng kha\nvan ah nun dingin nan tho ṭhan lai tiah a ti hna.\nJehovah nih vancung kai awkah 144,000 kha a thim hna.


Vawlei cung Tar hna ni | Radio Veritas Asia\nVawlei cung Tar hna ni\n2020- kum cu, vawlei cung ram vialte komhnak (The United Nations Organization-UNO) i kum (75) tlinnak le vawlei cung tar hna ni kum (30) tlinnak ni a si.\nTukum tu ahcun Covid-19 raittha lo chuak caah vawlei cung ramkip thin phan dai loin a kan um ter dih.\nCovid-19 bantuk chawnh khawh a fawi ngai mi zawtnak a chuah lio caan chungah Tar pawl nih an ton khawh mi ttih nung hna ruat chih in phungphai le programme hna cu, cu hna i a hleice herhbaunak hna kha an theih khawh deuhnak caah tinhmi a si.\nTar hna an ngan damnak caah bawmhchanhnak hna le tulio zawtfahnak a karhnak caaah hlan kan timh lawmhnak le lehrulhnak hna ah annih an telalnak dal (multiple)phun tling zong kha hnatlak pi awk a biapi.\nTu kum kha “Nurse le Midwife sayamah hna kum” tiah rikhiah (hnatlakpi) a si. tar hna ni 2020 kum vawlei cung ni ah mizaw zohkhenhnak (nurse) rian kha a hlei khun fehternak le Tar hna ngandamnak ca bawmhchanhnak ah, ngandamnak lei zohkhenhnak rianttuantu thazaang dal (highlight) kha a ttha kun mei a van pek te lai.\nTazacuainak zatceo chan (rulh) nak\n2020-kum ah tuahmi puai cu kumhrabu karlak ngandammi langhter mi (2020-2030) kha santer ding le vawlei cung tarnak le ngandamnak he pehtlaimi ttuan awk tinhmi rian phun (5) le Tar hna zohkhenhnak le ngandamnak lei simanking i ttuan awk tinhmi rian hna i timh nak kha ruah tti dingin UN thiam sang hna, annih lungtliannak caah tthanchonak le zuamcawh nak hna.\nVawlei cung huap ttuan awk tinh mi rian cu caan sau a fek a nguhmi timjhnak hna(SDGs) he ttha tein fonhmi a si i tarnak he pehtlaimi piahtana hna cu tinhmi (17) le a bikin “Ngandam mi nunnak hmunh ter ding le kumkhua thleidan lo mizapi lunglawmhnak kha santer ding” ruahchan mi tinhnak 3 kha a tanpahin a kal.\nDr. Tedros Adhanom Gheberyesus nih a langhter bantukin tinhmi rian ttuan chuahnak cu 2030 cansau a hmun a fekmi tthanchonak he pehtlaimi programme kha ttuan chuah nak le kum thleidan lo minung vialte cu annih tling cikcek nak kha bet nak caanttha an hmuhnak ding lam a si.\nHuham le hmailei aatluk tein i khah khawh ding ruah channak;\nA biapi in 2020 ruahchannak cu:\nKumhra bu ngandammi tarnak he pehtlaimi ttuan awk tinhmi rian kha cacawngtu hna sin theihter.\nTar hna i a hleice ngandamnak caah a herhmi le an ngandamnak le an um nak minung phu hna rianttuan nak caah an i telve nak hna kha tam deuh in hngalhter awk caah a bikin mizaw zohkhenhnak rian kha ralring in tar hna ngandamnak tthatter ding le ngandamnak lei zohkhenhnak rianttuantu thazaang i a dal kha tamdeuh hngalhter ding caah;\nA tthangcho cangmi le tthangcho lio ram hna i tar hna kar lak ngandam nak aa tluk, aa khah lo nak zorter ding biatung dirhnak hna kha chim tuah.\nCovid-19, Tar hna cungah a tlak nak le annih ngandamnak zohkhenh ning phungphar (upadi), (Simanking) ttuan awk rian suai chunnak le ruahnak cungah hnorsuan nak kha theihfianter ding.\nTar hna cungah Pope\nTu kum January 31 ni Pope Francis biachimmi i Pathian khamhnak programme caah tar hna a biapi in chiah in bia a chim.\nA thiangmi Pa cu Bu hna le tar hna tampi an umnak kha lehrulh dingah Pastor hna ruahnak thlen dingin church kha a sawm.\nAmah cu kum upa a si cang “hramthawhnak, rinhchannak, sipuazi (siloah) zatlang nunphung thil sining hna zeitlukin a um hmanh ah mipa kip le minu kip nunnak lamthluan ah muiam aa khah mi man sung lungvar pakhat a si”.\nNunnak cu laksawng pakhat a si i saupi in tuarhnak cu mah pum kha midang caah a hleice tinvo asi” tiah Thiangthlarau nih a chim\nChurch cu tar hna sin an hmai ah mirh, thawngttha kha kutin langhter ding ralring ding kha a rak hal hna. amah vawlei pumpi cu minung milu a khan aa thlennak he a hmaitonh-mino an thlawm i tar milu an tamnak he hmunkhat in zatlang a zaceo a rawhnak le zatlang chungkhar nih zeireloin umlo nak le alnak hna te in tar hna nih an ton mi piahtana hna cu church le minung phu kha tar nak in a man hngalhfiang ding le man ngei ah chiah dingah cawn dingin biapi in tuaktannak lei ah hruainak a si tiah amah nih a rak chim.\nAmah cu bible chung i, nunkhua saunak cu thluachuah pakhat a si i tar hna cu Pathian khamhnak programme ah hmun an ngei” tiah, cinken nak bia a chim.\nBiakinn cu zungzal in Thiangthlarau laksawng aa thlengmi hawikomhnak caah le Pathian programmi cheuhnak caah kawhauhnak hmun pakhat a si.\nMino hna cu Biakinn caah hmailei chan (caan) an si, a ti.\nNgakchia hna le mino hna kha zumhnak ah fimchim a herhnak i a herhmi pehtlaihnak an si a ti.\nTar hna cu Church zohkhenhnak ah thilri an si hleiah Pastor, thawngttha phuannak ah lemcang an si.\nAmah tha pek nak bia cu ttihphannak a si lo,- Ahramthawh tuan awk le tar hna he pehtlai mi Pathian riantuannak santer dingah Bishop le hruaitu hna kha bomhding


Pastor Le Khrihfabu Cu Ramkhel Kong Ahcun Dai Tein Kan Um Awk Si Ko Lo Maw – My News\nPastor Le Khrihfabu Cu Ramkhel Kong Ahcun Dai Tein Kan Um Awk Si Ko Lo Maw\nadmin June 13, 2022 Leave a Comment on Pastor Le Khrihfabu Cu Ramkhel Kong Ahcun Dai Tein Kan Um Awk Si Ko Lo Maw\nHey Bik, ziah pastor nih kan ram dothlennak thazaang peknak bia na chim ve lengmang? Pastor le khrihfabu cu ramkhel kong ahcun dai tein kan um awk si ko lo maw? a hun ka ti.Kei: Tutan kan Chin ram dothlennak hi keimah hmuhning ahcun ramkhel rian (politic) a si lo. Ramkhel ahcun nawlngaihnak i cuh, uknak tthutden i cuh a si. Tutan hi, nawlngeihnak kan i cuh lo; uktu tthutden zong kan khelmi a si lo. Kan miphun hawi nunnak kan ven le kan biaknak rawhralnak in khamh kan timh tu a si.\nNawlngeihnak kawlmi (politician) kan si lo. Minung nunnak chanh le venhim aa zuam cuahmahmi (rescuer) tu kan si, ka hun ti.Pastor lo hmanh nih mipi nunnak chanh chuah ding in, an nunnak pek tiang in an ttuan ahcun ziah pastor chinchin nihcun kan ti khawh tawk lamkip in pei kan ttuan awk a si cu, tiah ka ti.Si ee, mi pakhat mei nih kangh sehlaw chanh chuanhnak dingah, kan nih cu pastor kan si, kan nih khrihfabu kan si, kan ti ngam ttung lai lo. Khrihfabu le pastor ko cu pei mei kanghnak in a luat khawh nakhnga, chanhchuah tu kan si deuh hnga cu..\nCu lawng hlah, pastor pa kha a inn pa pa nih ra riangmang in zei ruang lo ah, a inn khangh piak ding in mei tom he rak pawhhnawh sehlaw, kei cu pastor ka si, tiah maw khaam tim loin a zoh sawh ko hnga?A zoh sawh kho lai lo; pastor cheukhat nihcun “an inn a khangh khawh lo nak ding a si phot ahcun lungtum hmanh in kan cheh lai”.Na nupi tlaihhrem ding in, na innpa pa nih nam he in pawh hnawh sehlaw, kei cu pastor ka si caah tiah dai tein maw kan nupi a tlaihrem lio cu kan zoh hnga?\nSi hlah ee, pastor si thawng ah cu bantuk minung cu a herh ahcun lung zong in ta kan cheh ko lai.\nMah ngamh tawk le hazawh cung vial ah kutzan ngai i tei khawh ding ah ruah lomi ralhrang cung vial i thinsau ngai hi a taktak ahcun ralchiat bia a si ko!\nBible nih nan ral va daw hna u, a timi hi thah an kan timh le khangh dih an kan timh zongah nanmah le nanmah i veng hrimhrim hlah u, an in that ko hna seh, tinak a si lo.Cucaah tutan kan miphun nih kan tonmi hi ramkhel thutden i cuh sawhsawh a si ti lo; khangh le thah dih a kan timtu ralhrang hna kut in kan i vennnak te khi a si ko caah, kan ti khawh tawk cio in kan i tel dih ding a si ko, tiah sau nawn in ka hun leh. Lawmhnak he,\nCrd:Hram Bik Lian\nChin Ramkulh, Thantlang Ih Khua Mawitertu Thantlang Baptist Biakinnpi Cu SAC Ralhrang In June ni 9, 2022, Zaanlam Suimilam 4:30 Hrawngah Meisa Thawn An Urkang Lai Boruak. →\n← CDF Mipi Ralkap Le SAC Ralhrang Fak Tuk In Kah Doh Nak Ah CDF Nih Tanglei Ban Tuk Ruang Ah An Sakhan An Chuah Tak


Coronavirus zawtnak (COVID-19) rai i chawnh khawhmi zawtnak hi an hmuhchuah thar mi coronavirus a si.\nCOVID-19 zawtnak nih a tlunhmi hna a tam deuh cu an thawchuah tlawmpal faktuk lo a laivuang a si mi in an zaw lai i Sii thlawp hau lem loin an dam tthan kho. Kum upa hna, le lung lei zawtnak he ai pehtlaimi zawtnak, zunthlum zawtnak, cuap lei zawtnak ruangah caan suapi a kuahmi, le cancer zawtnak a ngeimi hna caah fakkhun in an zaw.\nI chawnhbarhnak a fumdeuhnak ding le i kilven ning a ttha bikmi lam cu COVID-19 hi zeitindah a hunchuah i zeitindah a karh timi fimchimnak i pek kan herh. Midang nih an in chawnh khoh lo nak ding le nangmah le nangmah i kilvennak ah kut ttawl a si lo le kut ttawlnak ah hmanmi zu in caan hman tein a tu le tu na tawnghmi thil hnawh le na hmai tawngh kha hrial.\nZawtnak a ngeimi a khuh a khuh tikah a si lo le a hatthio tikah a hnapti a chuahmi a si lo ah a cil tiangin COVID-19 hi i chawnh khawh a si caah nangmah zawng thawchuah umtu ning cang kha na cawn a herh. ( tah-chunhnak ah, na khuh tikah na kiu in i phenh).\nCOVID-19 I kilvennak caah le i chawnhbarhnak a khul a fum deuhnak dingah, hi hna hi zul hna:\nA tu le tu Na kut kha chapiat in ttawl a si lo le kut ttawlnak ah hmanmi zu in na kut kha thiang tein i hnawt.\nA khuh a khuh liomi hna le a ha-thio mi hna he meter 1 dan hlatnak ah um.\nNa hmai tawngh kha hrial.\nNa ha-thio lio a si lo ah na khuh lio ah na kaa kha i hup.\nNa dam lo a si ahcun inn teah um.\nCuap thazaang dertertu a simi kuakzuk le a dang zukhmuam kha i sum hna.\nKhat le khat i hlat in umtu ning kha cawng law, a herh huaha loah mibu lak umkal le khualtlawn kha hrial.\nCOVID-19 nih midang cio kha phun dandang in a den hna. Zawtnak nih a denmi hna mi tam u cu din tein an zawt hnu ah zualhma tuk lem loin an zaw lai i siizung ah um loin an dam than.\nZawtnak hmelchunhnak a tam bikmi:\nKhuh ro in khuh.\nZawtnak hmelchunhnak a tlawmmi:\nTtam le a fakmi.\nThil rim theih khoh lo.\nTakpum ttial a si lo le kutdong kedong phin/ durh .\nA zualhmami Zawtnak hmel chunhnak:\nThawchuah i harh a si lo le thawchuah ding chambau.\nTtaang awn fah a si lo le rit ngai in um.\nHolh khawh lo a si lo le cawlcangh khawh lo..\nHibantukin a zualhmatukmi zawtnak hmelchunhnak na ngeih ahcun Sii ai i thlawpnak ah kal cawlh. Na kal hlan ah sii bawi hna le ngandamnak lei rianttuantu hna chawn ta lengmang hna.\nZawtnak hmelchunhnak a zualhma lomi hna cu an mah tein inn ah an i thlawp kho ko.\nBuaktlakin zawtnak a kaimi hna cu ni 5-6 tiangah an zawtnak hmelchunhnak a lang, a si nain ni 14 chung caan a la kho.\nCOVID-19 zawtnak in a zaw i inn ah a ummi na si maw?\nInn chungah a ummi hna sin in a dang khan chungah um. Na umnak khan ah zunput a umchih ahcun a ttha chinchin.\nNangmah tein nifatin na zawtnak hmelchunhnak i zohkhenh. Na zawtnak a zualtuk a si ahcun 999 ah chawn( Thawchuah harhtuk & taklinhtuk).\nZunput ai hrawmmi nan si a si ahcun, zunput na hman khawh in midang na chawnh lonak hnga thiang tein ttawl.\nA tu le tu na kut kha tii le chapiat in ttawl a si lo le hand sanitiser hmang.\nMask in i hup law inn chung a ummi a dang he meter 1-2 hlat in um.\nRampumpi tiang chawnh khawhmi zawtnak COVID-19 nih a langtermi cu vawlei pumkhat ah a um dih mi kan si bantukin, kanmah le kanmah kan i kilven lawng kan zapi in kan him lai. Raise khansii hi ningcang zulhmi lam pakhat lakah, rampumpi tiang chawnhkhawhmi zawtnak tiang hin a kan bawm kho tu a si. Raise khansii hi nangmah le na dawtmi hna hmai lei caan ah ttihnungmi COVID-19 rai i chawnh i chawnh barhnak tiangin an khamh tu a si .\nCOVID-19 ruangah Upa cangmi hna le sii ai a ding liomi hna, thikai, Zunthlum, cuap zawtnak a ngeimi hna caah a hlei in an caah ttih a nung. Cu caah hi bantuk zawt a ngeimi hna cu COVID-19 raise khansi i chunding forhfial kan in duh hna.\nMincazin khumhnak le a dang thawngpang\nNational Recovery Plan cu dot 4 ah tuah dingin June 2021 ah khan Malaysia Cozah nih thawngthanhnak an tuah. The National Recovery Plan cu thil sining phun thum ah aa hngat:\nNifatin COVID-19 a ngei tharmi minung zat\nIntensive Care Unit (ICU) khan ah ihkhun hmanmi zat\nRaisekhan sii a chunmi minung zatuak ningin\nCOVID-19 a karhmi zornak ding caah Malaysia Cozoh nih SOP zulhphung an tuahmi zulh khawh i zuam.\n(SOP) Zulhphung Ningcang tein rikhiahmi


Vawleicung ah a fa bik mi Uico le a kong lam… – DOH PHIT\nMay 19, 2019 admin THEIHTLEI 0\nVawleicung ah a fa bik mi Uico le a konglam tawi..\nPoland Ram laifang ah um mi Jarocin Town ah Terrier timi uico phun cu Vawleicung uico vial te lak ah a fa bik in World Guinness Record ah a lut. A min ah Meysi tiah an auh. Meysi nak in fa deuh mi uico hi atu tiang ahcun an um rih lo, zeitluk in dah a fat tiah cun Cocola dur ngaw te lawng asi..\nMeysi hi a chuah ka ahcun pound 0.01 lawng asi I a fat tuk caah a hlam ah an rel I an rak hlonh dengmang mi asi. Van thatnak ah uico fa te asi an theih than hnu ah cu ti te cun a thang ve I atu bantuk in vawleicung ah a fa bik uico in record thar a ser hi asi..\nMeysi hi zeitluk in dah a fat timi cu a tanglei video ah hin zoh khawh asi, Cocacola tia ceo cu asi taktak ko..\nMeysi a ngeitu Anna Pohl nih, Meysi hi a fa te ko nain tihmi zeihmanh a ngei lo ee ati, cun I dai I lente I celh ding ah ready asi peng ati. Cun Terrier timi uico phun hi tih timi an ngei lo cun tlik zong ah an thawngngai ve ati,.\nMeysi hi atu ah 7.75cm tluk a sang I 12cm tluk a sau, cun a rihzan hi 150g lawng asi. Cu caah Meysi hi vawleicung uico fa bik in Guinnes a luh khawh nak hi asi..\nMintami Phway Phway hmantlak dawh


Natchaung le Chuahkhuah buainak Kong Thawngpang – The Cherry Par\nNatchaung le Chuahkhuah buainak Kong Thawngpang\nApril 2, 2021 Cherry News\nZahan Natchaung le Chuahkhuah buainak he pehtlaiin, thawngpang ka theimi le an ka chimh ningtete.\nThawngpang theihmi le mi chim mipoh va chim chinkha thiltha a sitiah ka ruatlo naain, ka lungthatlo caah ka vun tial. Zahan buainak cu kan thei dihcio Zingin Kalaymyo lei kha rak kan bawmhuh tiah thawng an thanh phone an chawnh ko hna an ti.\nCun, Upa hna zong nih mino hna hnu ah kir cang ko uh khua chungminung caah a thalo Keh le vorh in an kan kulh dih cang kir ko uh zam ko uh an tiko hna naain, Kalaymyo kan Unau hna an ra lai an kan bawmhko lai kan teiko lai tibak in an mah leh an mah kha thazang an i pe cutin ralkap nih an tam chinchin Chaungkhuah SiangIn hna le RCM biakInn pawngle thlanmual tiangin an khah tik ah tiawk hngalhloin kan thi dih nelai tiah an zam cioih thawngpang an van i haltik cio hna ah Kalay lei kan Unau hna cu an raa lo. Kalay leiin a ra mi cu Zomi kan unau hna lawng an ra tikha kan theih tiah Natchaung lei he phone kan i chawnhah an chim.\nTuzingah Tahan lei ka Hawinu he Online in kan i chawn ih, kan nih Tahan lei zong an kalko ka Naupa zong a kal ve Natchaungpawl bawmhdingin an kal ko rua nan kan tei hna ding an sitilo caah kan kir than tiah an ti timi kha ka hawinu nih a ka chim. Culak ah an i kah cuahmah buainak a um lio ah kalay lei bawmh an van halmi kha Kalaymyo caahcun a fawitilo Hakha le Gangaw karlak khuapawl nih an bawmhchanh a hauko timi kha mipakhat nih thil siniing a hmuh ve mi kha caa a ka kuat ve.\nTlawmpal ah Natchaung leikam minung deuh thinlungah fahnak a hawngum. Kei zong cikhat cu ka ngaihchia manh Aw ziah hme Kalaymyo chungah an luh lai phan caah pawngkam khua nih hitluk in an khampi hna le Tanphu khua hna cu an khua chungah heh tiah an lut zeitluk khin dah an va har hnga culak ah kalay Mino ziah cutiih umcu timi kha Natchuang ah a um ve mi a tuartu khuaah aa tel ve mi sinak in cikhat tecu ka Ngaihchia manh.\nOnline ah kalaymyo lei mawhchiatnak caa tete zong tlawmpal luklak cu an van post pah. Naain a tubantuk buaituk lio ahcun a phung siko ramchungah kan umin kan mitte in kan hmukho hna lo online in thawngpang i theihnak lawng a sitik ah le An mah lei zong i kah le vei he a sitik ah chimsual zong a umkho cun pakhat le khat Online in thawng i thanh le vei a sitik ah bia cu a chim hmasat cemtu nih a chimmi le pahnih/thum sin a kalhnu ih kan theihmi kha aa dangkho tiah ka hei ruahthan.\nCucaah, a zei sihmanh ah a ho kan si cio pohah pakhat le pakhat kei cu misawhsawh ka siko ih tiah daithlang ih biachim hi i sumren pah ah a thako. Kan bia kaa khatte Online ah kan chim tialmi kha an hmuhcio tik ah mi cheukhat thinlung aa funtom mi hrawktu a sikho tulio kan dirhmun ah, kan mahnih lungtlinlonak le hmuh remlo mitete kan ngeihsual zongah chimphuang lotein umkho usih. Lungrualnak a kan hrawk khotu bia hicu Bia kaa khatte a sizongah ramleng ummi mipi leinih cun chimlo hram i tim hna usih. Tuchun lei Natchaung cu thawngpang daihlei apanh deuh mi a van loih, Cikhat caacun, thawa hungchuak deuh ngaingai. Credit: Van Bawi Zi Hlawnceu\n← Mi kut in ralkap do lo in kan mah kut do a cu cang\nMin Aung Hlaing le Ralhrang pawl, A rauh hlan ah mah hi kan tuah lai ti rak thei uh! →\nVaurawng zunthil Tlangau nih Thantlang phuhlamnak ding (Let net ci) cawknak tangka an kawl cuahmah lio asi!\nZualko: Ram Le Miphun Caah Pasaltha Hna Salai Ram Lian Peng, Salai Van Tha Ceu Le Salai Bawi Za Uk An Si Hna!\nNihin Thantlang Kahdohnak Ah CDF In Nunnak Pekmi Hna; Pa Ram Lian Peng, Pa Van Tha Ceu Le Bawi Za Uk An Si Hna!\nZualko: Pasal na nun liam ko hmanh seh na tuanbia dawh an vun tial mino nih!\nNihin Thantlang kahdohnak ah CDF lei 3 nunnak liam, Ralhrang nih inn 530 an khangh cang


Rian Khinh Mi Cohlan Ruangah Heh Tiah Micheu Nih Sual An Phawt Lio Ah, Lawmh Pinak Ca a Kuat, Uar Um Bak.. Hi Bantuk Thinlung Ngeitu si hi A Men Lo>>>>> – Onlinenungak\nRian Khinh Mi Cohlan Ruangah Heh Tiah Micheu Nih Sual An Phawt Lio Ah, Lawmh Pinak Ca a Kuat, Uar Um Bak.. Hi Bantuk Thinlung Ngeitu si hi A Men Lo>>>>>\nPu Ngun San Aung Sin Lawmhpinak Cakuat\nKawlram caan karlak hruainak(lakhruak hruainak ) i rian khinh na sinak cung ah lawmhpinak kan ngei.\nNa ka theih bal mi minung ka si lai lo tiah ka ruah. Roaland Thang ka si i, Japan ram ah sianginn kumli tluk ka kai hnu ah Tokyo khualipi ah a um mi IT college sianginn pakhat in degree ka lak hnu ah Japan cozah sin ah pawcawmnak rian an ram ah ttuan ding in nawlnak ka tuah hna i legal tein pawcamnak rian a ttuan cuahmah lio mi Kawlrammi, Na miphun hawi pakhat ka si ve tiah theihternak vun i tuah ta ka duh.\nDawtnak lungput le dinfelnak he ram na hruai lai ti mi pin ah pumpak in a dang zeihmanh ruahchannak ka ngei lo.\nA tubantuk in Kawlram politics thlihran” Cepa a duh mi nih Cepa i lak u, Arttau a duh mi zong nih Cepa i lak u” ti mi caan lio ah rian khinh mi na cohlan i,” Ralkap caah ka ttuan lai lo, Lairam le Laimi phun” caah ka ttuan lai na ti mi le, “ Lai mi nih kan ttuan lo i miphun dang pi hna nih an ttuan ahcun Lairam le Laimi caah zawnruahnak an ngei lai lo”, tiah na bia ruang ah za ah za in(100%)kan zumh i, thazaang zong kan pek bak.\nSoiseltu le dohtu tampi lak ah a ka dawtu le ttanhtu an um ve ko ti na theihnak ding ah minung pakhat ka rak i chap ve. Dohtu le soiseltu hna ruang ah thachiatnak na ngeih sualnak hnga lo thlacamnak in ka rak in bawmh ve lai.\nCozah riansang na rak ttuan lio ah Lairam le Laimi phun ca i thilttha tampi na rak kan tuah piak mi cung ah upat hmaizahnak kan pek i, a thar in caanttha na ngeih tthan mi ca zong ah thilttha tampi na kan tuah piak rih lai tiah ruahchannak tampi ka ngei fawn.


Salai Ceu Bik Thawng: Ral tei a duhmi nih CDF dirpi le hmaizah a herh! | The Chin Express\nSalai Ceu Bik Thawng: Ral tei a duhmi nih CDF dirpi le hmaizah a herh!\nChin party CNDP secretary Salai Ceu Bik Thawng nih, “Ral tei a duhmi nih CDF dirpi le hmaizah a herh!,” tiah atanglei bangin a chim.\nAA nih Rakhine mi pawl kha covid lio si le leng ah chuak hlah uh a ti hna le mipi nih an ngaih bak. CNF/CDF nih a herh an ti le curfew an chuah lai. A herh an ti can ah mipi kha cutin khatin um uh an kan ti lai.\nRal tei a duhmi nih cucu kan zulh a hau.\nKawl rallokap vial ttih ngang i CDF vial zeirello/ngamh ngang zong hi thilsining a si lo.\nKan philh lo dingmi cu nihin hi ramchung ralpi (civil war) kan thawh lio a si. Kan miphun dothlennak mei alh a fah lingcing a si.\nCucaah ‘nawlpeknak pakhat (under one command and control) tangah um dih a herh lio can a si. Democracy ee, human rights ee tiin, kan duh poh in chimrel mah-cang-ca-re in rak um caan a si lo.\nCDF/CNF nih ka nu ka pa, ka u ka nau, ka khuami, ka pastor, ka pengtlangmi an tlaih zongah ka zai lai lo timi lungput kan ngeih viar a hau. A tha bik in kan ralkap nih khua an khanmi le thil an tuahmi kha 100% kan pom khawh a hau— ral tei a duh taktakmi kan si ko ahcun.\nTeinak ca ding ahcun a herh ahcun kan tuar cio hau.\nKan lungput pipuam seh. Caan that lio le ramdaih lio can khuaruah in ruah dih awk a tha lo hih.\nMiphun ram kan hran lio fawh a si hih.\nNa ralkap CDF kha—phunzai lo tein— upat law bawm ko tuah. Cucu miphun le ram caah thiltha pakhat na tuah a si lai.\nHmasa thawngpangCDF-Hakha nih dalan RC siangbawi Rev. Fr. Noel Hrang Tin Thang le a zultu kan thlah hna lai ati\nHnu thawngpangHakha peng RC upa pawl nih “Father Hrang Tin Thang nih a tonmi Kawl Ralkap bawipa kha RC asi” an ti


RUSSIA NIH JOE BIDEN PHOIH PAWL CU AN I HMUI TINH CANG – The Chinlung Post\nRUSSIA NIH JOE BIDEN PHOIH PAWL CU AN I HMUI TINH CANG\nBiden Campiagn Tutahtu Phu Russia Hackers pawl nih an Tuitam, tiin Lunghrinhnak a um. Democratic presidential candidate a si mi Joe Biden i a campaign tuahtu phu pakhat cu Russian state nih a dirkamhmi hackers pawl nih ai hmuitinh cang, tiah Microsoft Corp (MSFT.O) nih a chim. Hi kong a chimtu hi minung pathum an si.\nA liamcia thla 2 chung vialte kha, Biden le a dang minthang Democrats pawl he rian a tuanti cuahmahmi campaign strategy le communicaitons phu a si mi Washington-based SKDKnickerbocker cu hack tuah an timh, tiah thawngpang theih a si. Hackers pawl nih hin SKDK network chungpi tiang cu an lut kho manh lo. An networks pawl hi thatein venmi an si caah, an luhhnawh khawh hna lo nak hi a si, tiah SKDK kong a thei ngaitu nih a chim.\nHi kongah SKDK Vice Chair Hilary Rosen nih comment a pe lem rih lo. Biden i a aiawhbiachimtu zong nih comment a pe lo. A tu bantuk i sual nan kan phuhmi hi a sullam hrim a ngei lo, tiah Kremlin lei in an aiawhbiachimtu Dmitry Peskov nih a chim. Ramdang an election hnahnawhpek dingin hacking tuah hi a timh kan i timh balmi hrim a si lo, tiin Russia nih lehnak a tuah colh ve hna.\nUS November presidential election hi ramdang cozah pawl nih hnahnawh an pek khawhmi a si, tiin US intelligence agencies pawl nih ralrinpeknak thawngpang an thanh le cangka a tu bantukin SKDK hack an timh hi a si.2016 lio US presidential election Russia cozah nih hnahnawh a pek ko, tiah Robert Mueller le Senate intelligence committee zong nih an chim.\nCun, tutan election zong hi Russia i telhtum ai tim than ko, tiah Mueller nih ralrinpeknak bia a chim bal.Hackers pawl nih hin Biden campaign hi maw an i ngiat mi a si, asiloah SKKDK nih rian an tuanpiakmi hna pawl dah an i ngaitmi an si hnga, ti hi a fiang kho rih lo, tiah Source pakhat nih cun a langhter ve. SKDK managing director Anita Dunn hi Obama chan lio ah White House communications director a si bal i, a tu hi Biden campaign ah senior advisor a si.\nSKDK an networks pawl hack tuah a timtu pawl an cawlcanghnak a thei hmasatu hi Mocrosoft an si i, an cawlcangh ning zoh tikah Russia cozah si dawh an si ko, tiin an lunghrimh hna. Hackers pawl nih cun SKDK pawl an networks sinah a hmanlomi account in ca an kuat hna, midang an passwords pawl phozarpiak tim in cawlcanghnak an tuah, cun a dangdang lam le suul hmang riangmang in an networks chungah luh an i tim.\nHi kongah Microsoft lei in comment an pe duh rih lo. SKDK he Democratic Party he naihniamtein pehtlaihnak a ngeimi a si i, presidential campaigns 6 tiang in le congress i cuhnak tampi zong a tawlreltu a si. A tu lio i Biden caah rian an tuan pinah, 2018 lio ah khan Kansas le Connecticut ca i governor pawl an i zuamnak ah rian betak tein a tuan bal. Reuters (Chelsea Bawi)\nNGEIHCHIATNAK THAWNG.PU HRANG HLUN NIH MUAL AKAN LIAMTAK\nZAHAN ZAN SALAI BIACHIM CU MINUNG PATHUM MIN BAK ALANGHTER KO


Haggai cauk chungah hin profet Haggai nih B.C. 520 i Pathian bia a chimmi kha an um. Judah mi kha sal i an tannak khan an ra kir ṭhan cang i Jerusalem khua ah kum tlawmpal an um cang, sihmanhsehlaw Biakinn tu cu remh rih loin a um ko. Haggai nih khan Biakinn remh cu a forh hna i Pathian nih thluachuahnak le daihnak an pek hna lai, tiah a ti hna.\nJerusalem Biakinn sak forhnak 1.1-15\nHnangamnak le Ruahchannak Bia 2.1-23\nZerubbabel Nih Biakinn A Remh Ṭhan\n1Siangpahrang Darius a bawi kum hnih kum, thla ruknak thla, a ni khat ni ah profet Haggai sinin Shealtiel fapa Zerubbabel, Judah ram uktu bawi le Jehozadak fapa Joshua, Tlangbawi Ngan sinah cun Bawipa bia cu a phan. *1:1: Ezr 4:24—5:2; 6:14 2Ralkapbu Bawipa nih Haggai cu, “Hi miphun nih hin, Bawipa inn cu sak ṭhan awk a si rih lo, an ti,” tiah a ti. 3Khi tikah hi bia hi profet Haggai sin cun a ra phan: 4“Hi inn hi rawk nelnul in a rilh ko lakah hin nannih cu inncung khuh ṭhaṭha a ngeimi inn i um cu a caan a si maw? 5Cucaah hihi ralkapbu Bawipa nih a chimmi bia cu a si: Nan umtuning hi ruat hmanh u. 6A tuh cu tampi nan tuh ko, sihmanhsehlaw tlawmte lawng nan zun; a ei cu nan ei ko, sihmanhsehlaw nan orthi a hnim bal lo; a din cu nan din ko, sihmanhsehlaw nan i za ceoceo tiang lawng a si; puan cu nan i aih ko, sihmanhsehlaw nan khua a lum bal lo; rianṭuantu nih khan an ṭuan man an hmuhmi cu zal pem chungah an sanh lengmang ko. 7Ralkapbu Bawipa bia cu hi bangin a si: Nan umtuning hi ruat tuah u. 8Tlang ah khin hung kai u law thing hung la u law ka sunparnak ka langhter khawh nakhnga ding, ka ca i aa tlakmi inn pakhat in sa tuah u, tiah Bawipa nih a ti. 9Nan kawlmi cu a tampi, sihmanhsehlaw nan hmuhmi cu a tlawm. Nan rawl ṭuanmi cu inn i nan hun tlunpi ah khan kei nih lolak in ka rak chem hna. Zeicahdah hi bantukin a si? tiah Bawipa nih a ti. Hi ti a si cu, nannih vial nih i dornak inn nan i ngeih cio cang i kei ka inn vial rawk nelnul in a rilh ko caah hin a si. 10Van nih dap tlakter duh lo le vawlei nih a theitlai a chuah duh lo cu nanmah ṭhat lonak ruangah pei a si cu. 11Cucaah ram cungah siseh, tlang cungah siseh, fangvoi cungah siseh, mitsur hang thar cungah siseh, chiti cungah siseh, vawlei chungin a chuakmi thil paohpaoh cungah siseh, mi cungah siseh, saṭil cungah siseh, mi nih an ṭuannak in a chuakmi thil paohpaoh cungah rocar kha ka tlunter,” tiah a ti.\n12Shealtiel fapa Zerubbabel, Jehozadak fapa Joshua Tlangbawi Ngan le a tangmi midang hna nih khan Bawipa an Pathian nih a chimmi cu an ngaih i Bawipa an Pathian nih profet Haggai kha a rak thlah tikah a chimmi kha an ngaih i Bawipa ruangah cun ṭihnak in an khat. 13Cucaah Bawipa nih a thlahmi Haggai nih, Bawipa nih a fial bangin mizapi cu a thawh hna i, 14“ Bawipa nih, ‘Nan sinah ka um ko,’ a ti,” tiah a ti. Khi tikah Bawipa nih, Shealtiel fapa Zerubbabel, Judah ram uktu bawi le Jehozadak fapa Joshua, Tlangbawi Ngan kha le midang hna cu an lung a thawhter hna i thla ruk thla ni kul le ni li ni Darius a bawi kum hnihnak ah cun an ra i 15Ralkapbu Bawipa, an Pathian inn ah cun rianṭuan hram an thawk.


Mikah le Isaiah hi an caan aa khat. Thlanglei Pennak Judah ram i a ummi an si veve. Amos nih Chaklei Pennak cungah a tlung lai a timi harnak bantuk kha Thlanglei Pennak cung zongah cun a tlung ve lai ti kha Mikah nih khan a hmuh i cucu zeicahdah a si lai ti ahcun Chaklei Pennak chung i dinlonak a ummi bantuk ruangah khan a si ve ko lai, a ti. Asinain Amos chimmi nakin Mikah chimmi ah hin hmailei ruahchannak a um deuh.\nCinken awk tlak a simi cu Pathian thawngin vawlei cung dihlak ah daihnak a umnak ding (4.1-4), David tefa chungin daihnak a phortu siangpahrang a chuah lainak (5.2-4) le bia tawite tlang khat lawnglawng in, biaknak hi zeidah a si ti tling tein a chimnak hi an si (6.8).\nIsrael le Judah biaceihnak 1.1—3.12\nRemhṭhannak daihnak 4.1—5.15\nRalrin peknak le ruahchannak 6.1—7.20\n1Mah hihi Judah siangpahrang Jotham, Ahaz le Hezekiah bawi lio i Moresheth khuami Mikah sinah Bawipa bia a phanmi cu a si; cu bia cu langhnak in Samaria le Jerusalem kong ah a hmuhmi a si. *2Sia 15.32—16.20; 18.1—20.21; 2Cha 27.1-7; 1:1: 28:1—32:33\nIsrael le Judah Uktu Hna Mawhchiatnak\n2Mi vialte hna, nan dihlak in\nngai tuah u;\nMaw vawlei le a chung i a ummi\nvialte hna nan hna chi tuah u,\nZeitintiah Bawipa Pathian nih\nnannih cu sual phawt awkah\na biakinn thiang chung khan\nbia a run chim.\n3Zohhmanh, Bawipa cu a umnak hmun\nkhan a chuak i a rung ṭum i\nvawleicung tlang sang hna cungah\nkhan aa chawk.\n4Mei nih khuaiseng kha a linh tikah\na zor bantukin tlang hna cu\namah toiah cun an zor i,\nTlang pang ah ti an luan bantuk khin\nhorkuang chungah an vung luang.\n5Mah hi vialte hi Jakob ṭhat lonak\nruang le Israel sualnak\nruangah a si.\nJakob ṭhat lonak cu zeidah an si?\nSamaria khua chung i an tuahmi\nkha an si lo maw?\nJudah mi hna cu khuazei khuahrumbo\nruangah dah dan ka tat hna lai?\nJerusalem khua hi an khuahrumbo cu\n6Cucaah Samaria cu ramlak i thilchia\nponnak hmun, mitsur cinnak ah\nka ser lai.\nA lung kha hor chungah ka hlonh\nhna lai i a dirnak a hram kha\nka langhter lai.\n7A milem vialte cu den an si dih lai i\na siasal vialte cu an dihlak in\nkhangh an si lai;\nA siasal vialte cu hnawmpon ah\nka ser hna lai.\nHlawhhlannak man in a cawkmi\nan si i hlawhhlannak man ah\nan cang ṭhan lai.\n8Cucaah Mikah nih aa thawh i,\n“Ka kiao ka raak lai i taklawng le\nkelawng in kaa chawk lai;\nCenghngia bangin ka ai lai i thetse\nram chimbu bangin ka ṭap lai.\n9Samaria cu a hma kha a dam kho\nJudah zong cu bantuk hma cu\na ing ve lai;\nRawhralnak cu ka mi an umnak\nJerusalem khua kutka kha\na phan cang.\n10Diriam tein nan mit phing lak in\nGath ah nan ṭap lai lo maw?\nBeth-leafrah khua ah leidip kha\ni phulh tuah u.\n11Shafir khua i a ummi hna kal tuah u;\nZaanan khua i a ummi hna cu ningzak\nin an khua chungin an chuak\ncang lo maw?\nBeth-ezel cu ṭahnak khua a si,\namah nih cun bawmhnak zeihmanh\nan pe kho ti hna lai lo.\n12Rawhralnak kha a rung ṭum i\nJerusalem khua kutka hrimhrim\nkha a phak caah,\nMaroth khuami hna cu fak piin\n13Maw Lakhish mi hna, rangtum kha\nrangleng ah khit hna u,\nZeicahtiah a hmasa bik ah Zion fanu\nhna sualnak chungah a kalpitu cu\nnangmah na si i\nIsrael ṭhat lonak cu nangmah\nthawngin a rak si.\n14Nannih Judah rammi hna\nMoresheth-gath khua cu\nchuahtak ko u,\nIsrael siangpahrang hna nih\nBeth-akhzib khua in bawmhnak\nzeihmanh an hmu kho ti lo.\n15Maw Mareshah mi hna, nannih zong\nnan umnak hmun kha lak awkah\nmidang ka rak thlah hna lai i\nIsrael sunparnak cu Adullam lungkua\nah aa thup lai.\n16Naa lawmh tawnnak na fale ruangah\nkhan na lu i kawngh tuah;\nAnnih nih an in kaltak i saltannak\nchungah an luh cang caah langta\nbantukin na lu i kolh tuah.


Thlapa Cung A Um Mi NASA Nih Christmas Lai Ni Ah Vawleicung Ummi Caah Bible An Rel Piak Mi Hna - Ramleng Chinmi\nHomeTheihtleiThlapa Cung A Um Mi NASA Nih Christmas Lai Ni Ah Vawleicung Ummi Caah Bible An Rel Piak Mi Hna\nThlapa Cung A Um Mi NASA Nih Christmas Lai Ni Ah Vawleicung Ummi Caah Bible An Rel Piak Mi Hna\nDecember 24, 2018 Van Ram Thang Theihtlei 0\nKum 1968, July thla ah thlapa cungah NASA nih minung 3 an rak thlah hna. An thlah mihna mithiamsang hna cu Frank Borman, Jim Lovell, le Bill Anders hna an si. Cu an thlah nak hna cu Apollo 8 mission tiah an kawh.\nKan umnak vawleipi in vawlei dang ahcun an zuang thluahmah, kan vawleipi cu an hlat thluahmah i vawleidang an neih thluahmah. Thlapa cung an va phak hi cu December, 1968 ah a va si cang. Thlapa cu voi 10 kheng te an va hel.\nThlapa voi 10 khengte an hel ahhin Christmas thla, December 21 a si. An umnak thlapa cungin vawlei ah rak kir a za cang. Thlapa in tlawmpal an van zuan hnu ah kan vawleipi cu an hmuh i dawh taktak in hman an thlak khawh. Vawlei le thlapa an zoh tikah Pathian kutneh le sunparnak lawngte an hmuh. Pathian nih sunparnak co ko seh an ti.\nDecember 24, thlapa cung an um lioah vawleicung ummi minung hna cu Christmas thawngttha caah Bible an van rel piak hna. Vawlei dang in Bible ca an rel mi cu vawleicung minung billion pakhat leeng nih an zoh i an ngeih. Cu bible cacaang an rel mi cu Genesis 1 :1-10 tiang hi a si. Cuhnu nitlawmpal pal a rauh ah him tein vawleipi an rak phan. Atanglei hi Bible ca an rel lio video a si.\nGenesis 1: 1-10 ” A hramthawk ah, Pathian nih van le vawlei a ser hna tikah, * 2vawlei cu mui zong a ngei lo, pungsan zong a ngei lo. Rilipi cu muihnak nih a khuh i ti cungah cun Pathian ṭhawnnak * cu aa chawk. 3Cun Pathian nih, “Ceunak um seh,” tiah a ti i ceunak cu a hung um. * 4Ceunak cu a zoh i aa lawm. Cun ceunak le muihnak cu a ṭhen hna i 5ceunak cu “Chun” tiah min a sak i muihnak cu “Zan” tiah a ti. Zanlei cu a hung dih i zinglei kha a hung um — cucu ni khatnak ni cu a si.\n6Cun Pathian nih cun, “Ti le ti a ṭhentu hna ding caah aa kuaimi van pakhat in um seh law, ti cu hmun hnih ah um hna seh,” tiah a ti i cu tining cun a hung si. * 7Cuticun Pathian nih cun van kuai cu a ser i a tang i a ummi ti le a cung i a ummi ti cu a ṭhen hna; 8van kuai cu a min ah “Van” a sak. Zanlei cu a hung dih i zinglei kha a hung um, cucu ni hnihnak ni cu a si.\n9Cun Pathian nih cun, “Van tang i a ummi ti cu hmun khat ah i pum hna seh law vawlei kha hung lang seh,” tiah nawl a pek i cu bang cun a hung si. 10Vawlei cu a min ah “Vawlei” a sak i a pumhtermi ti cu “Rili” tiah a ti. A tuahmi kha a zoh i a lung a si.\nRef: CBN News, NASA


The Hakha Post : Aa-mah-khan insurance kong biaruah kan in duh ko hih. Thawngpi : Si maw, aa-mah-khan kong hi a dikthliar chim awk a har le hngalh tawk chim khawh kaa zuam lai cu. – Hakha Cherry\nThe Hakha Post : Aa-mah-khan insurance kong biaruah kan in duh ko hih. Thawngpi : Si maw, aa-mah-khan kong hi a dikthliar chim awk a har le hngalh tawk chim khawh kaa zuam lai cu.\nPost : Tahchunhnak in la ko ning law mawt’aw/saikal denkhawn hna a chuah i hliam a tong mi asiloah a thi mi an um cun aa-mah-khan an chiah man liamh a si timi hi zei bantuk dah a si?\nTP : Third Party Insurance timi midang va khawnden sualnak i a chuakmi kong ah 1-7-1976 thok in cet bunhmi khalhmi mawt’aw/saikal tbk. poh Third Party Insurance chiahter a si. Cet bunhmi khalhmi pakhatkhat ruangah ruah lo thihnak, hliamnak, thilri rawhralnak a chuah tikah khalhmi cet ngeitu nih liamh loin Myanmar Insurance nih t’uanvo a rak laak. Cu an rak sermi phung cu 1-8-2016 ah Premium insurance chiahmi le tem-innak liamhmi man zong an rak remh.\nPost : Cu an remhmi kong ah zei bantuk dah a um hnga?TP : Kan chim cang bang khan mawt’aw/saikal (cet bunhmi poh) laisin a ngei poh cu Third Party Insurance (mi dang fahter asiloah a thilri hrawhpiak sual ah tuahmi aa-mah-khan) timi chiah hrimhrim a si. Cu ti a chiami poh mawt’aw/saikal canghsual an ton tikah thihnak maw, hliamnak maw, thilri rawhralnak maw a chuah a si ahcun Cozah lei (Myanmar Insurance) nih liamh a si. A thimi ca sing 10, hliam a tuarmi ca a tam bik sing 8 tiang le thilri a rawkmi ca sing 5 liamh a si.\nPost : Mah cucu temh-innak a tong mi ahopoh hal khawh tinak maw? TP : Si, hal khawh a si. A haltu ding hodah an si timi zong a um chih.\nPost : Van kan fianh law kan duh ko.\nTP : Temh-innak kong a hal khotu hna cu (1) A thi mi kha chungkhar dirh cang mi a si ahcun phungpil a nupi asiloah a va (pasal) (2) Nupi asiloah va a um lo ahcun faale hna (3) Nupi asiloah va, faale an um lo ahcun nulepa (4) Nupi asiloah va, faale, nulepa an um lo ahcun chuahpi unau (5) Nupi asiloah va, faale, nulepa, chuahpi unau pawl an um lo ahcun aa naihniam bik chungkhat an si lai.\nCun (6) A thi mi kha chungkhar a dirh rih lo mi a si ahcun a thi mi nulepa (7) Nulepa an um lo ahcun chuahpi unau (8) Nulepa, chuahpi unau hna an um lo ahcun aa naihniam bik chungkhat an si lai. A cunglei hi a thi mi chungkhar a dirh maw, dirh lo timi hrambunh in aho nih dah an hal khawh tikha a langhtermi a si.\nPost : Cun temh-in man hal khawh lo dirhmun ti bantuk hna a um ve maw?\nTP : A um ve ee. Saikal cit lonak hmun an timi ah saikal aa cit i thihnak, hliamnak a ton ahcun hal khawh a si lo. Rikhiahmi Driving Laisin ngei loin asiloah laisin a dih cangmi asiloah rikhiahmi a tlinh lomi laisin hmang in a khalhmi a si ahcun hal khawh a si fawn lo.\nRikhiahmi timi cu saikal khalhnak laisin in mawt’aw khalh ti bantuk.Saikal kha mi pa 2 leng a phirh i canghsual a chuah tik ah saikal khaltu a thih, hliam a ton zong ah hal khawh a si lo. Mawt’aw/saikal laisin ngei loin khalh lio i a chuakmi canghsualnak ah a khaltu a thi, hliam a ton tikah hal khawh a si lo. Namber a ngei lomi saikal, namber bunhmi laisin ngei lo saikal, namber ngei lomi mawt’aw, namber bunhmi laisin ngei lo mawt’aw le laisin a dih cang mi mawt’aw pawl kha mah nih khalh lio ah thih asiloah hliamhma ngah tipawl zong ah hal khawh a si lo.\nPost : Temh-in man hal duh va si selaw zei bantuk dah a herh hnga?TP : Aa-mah-khan zung nih man loin an pekmi soknak ca pin ah (a) a thi timi hngalhpinak ca, (b) a haltu Hmatpungtin le a thi mi aa telnak Innthawng cazin, (c) cangsualnak a tong mi mawt’aw Premium cauk (aa-mah-khan cauk) le Driver a si ahcun rikhiah a tling mi Driving Laisin, (d) Sang hnatlakpinak, pawl a herh.\nHihi a thi mi ca a si lai. Cun hliam a tongmi ca cun (a) Sizung cauk (b) A haltu Hmatpungtin, (c) Kum 18 a tling rih lomi ca halmi a si ahcun nulepa nih halpiak khawh a si i sang hnatlaknak ca a herh lai. A cunglei catlap tling tein ser hnu ah Aa-mah-khan zung ah hal ding a si hnga.Post : Lungsau in na kan ruah i kan I lawm ee.TP : Kei zong kaa lawm ee.Credit-Salai Thawngpi\nA mak.Thi dengin a rak ka helh i ka duh lo,ka huat ning hi,a mak.


Levitikas 2 (Leviticus 2)\nChangvut Thawinak Kong\n1“Ahohmanh nih changvut thawinak kha Bawipa sin i thawinak ah a rak put tikah, a pekchanhmi cu changvut dipmite a si lai; chiti a toih lai i frankinsen a toih lai i 2Aaron fapa hna tlangbawi hna sinah khan a rak put lai. Cun cu chung cun changvut dipmi le chiti cu a frankinsen vialte he pei khat in a lak lai; cun tlangbawi nih cun mah hi cu hngalh camcinnak caah biakṭheng cungah a khangh lai; mei in thawinak, Bawipa caah rimthaw a si lai. 3Cun changvut thawinak chungin a taangmi cu Aaron le a fapa hna caah a si lai; mah hi cu mei in thawinak Bawipa sin pekmi hna lakah a thiang bik a si ve.\n4“Changreu rawhnak um chung i rawhmi changvut thawinak cu na pekchanh tikah, thilnu telh lo changvut dip chiti he cawhmi changreu a si lai, asiloah, thilnu telh lo changreu pan chiti thuhmi a si lai. 5Na pekchanhmi cu u-kang chungah reumi changvut thawinak a si ahcun, thilnu telh lomi changvut dip chiti he cawhmi a si lai; 6na hmal cikcek lai i chiti na toih lai; mah cucu changvut thawinak a si. 7Cun na pekchanhmi cu um in chuanmi changvut thawinak a si ahcun changvut dip le chiti in na ser lai. 8Hi thil in sermi changvut thawinak cu Bawipa sinah na rak put lai; tlangbawi sinah na chanh tikah biakṭheng ah a kalpi lai. 9Cun tlangbawi nih changvut thawinak chung cun hngalh camcinnak kha a lak lai i biakṭheng cungah a khangh lai; mah cucu mei in thawinak, Bawipa caah rimthaw a si lai. 10Cun changvut thawinak chungin a tangmi cu Aaron le a fapa hna caah a si lai; mah hi cu mei in thawinak Bawipa sin pekmi hna lakah a thiang bik a si ve.\n11“ Bawipa sinah nan rak putmi changvut thawinak paohpaoh cu thilnu telh in sermi a si lai lo; zeitintiah thilnu siseh khuaihliti siseh Bawipa sinah mei in thawinak caah nan khang lai lo. 12Theitlai hmasa bik thawinak caah cun Bawipa sinah nan rak put ko hna lai, sihmanhsehlaw rimthaw caah cun biakṭheng cungah nan khang hna lai lo. 13Nan changvut thawinak vialte cu cite nan phulh hna lai; nan Pathian he biakamnak cite cu nan changvut thawinak vialte chungin nan bauter lai lo; nan pekmi vialte sinah cite nan pek chih lai.\n14“ Bawipa sinah theitlai hmasa bik hna changvut thawinak nan pek ahcun, nan theitlai hmasa bik hna changvut thawinak caah cun a voi tharmi chungin lakmi, mei in reu i rialmi fang nan pek lai. 15Cun chiti nan toih lai i frankinsen nan toih ve lai; mah cucu changvut thawinak pakhat a si. 16Cun tlangbawi nih hngalh camcinnak caah cun rialmi fang le chiti cawhmi a cheu cu, frankinsen a dihlak he, a khangh lai; mah cucu Bawipa sinah mei in thawinak a si.


Pasaltha Rual Hna SAC Ralhrang Hna Doh Ding In An Rak I Thok Ni Le Kong Lam Theih Cu Ngaih Chia Tuk e – Chintanbo\nPasaltha Rual Hna SAC Ralhrang Hna Doh Ding In An Rak I Thok Ni Le Kong Lam Theih Cu Ngaih Chia Tuk e\nApril 29, 2022 admin THAWNGPANG 0\nRalkap cawnnak thlakhat chung kan laak i kan dih hnu 2021 April 28 zaanlei suimilaam 3:00PM Camp Victoria in Hakha lei ah CNA minung 18 le CDF Hakha minung (a zat ka philh) hna he Hakha lut dingin hriamnam he kan rak i thawh. UCCF Pastor Rev. Tluang Hre nih thla an rak kan campiak.\nA voi khatnak ralram kan rak kal lai a si ca ah biakinn hmai in CNA kan nulepa hna nih mitthli tla pah in an rak kan thlah. Ruah siamsiam tein a sur. Khual lam let awk a that lo ca ah kan rak pah chih. Cuticun kan kal i, Tlangkhua kan phak hrawng ah khua a mui cang. Kan motorcycle a rawk i Tlangkhua pawng ah kan rak chiah.\nKhuallam kan peh than, Tiahdai lampial kan phak ah khua a mui tuk cang. Lam a chia, lam a nal. Ruah nih a chei lo ca ah vawlei a khut ning ti awk a tha lo. Suimilaam 11:00PM hrawng Falam Peng Lungtar le Tal khua karlak (Tal kan luh lai) ah ralkap motor a ngan mi pahnih le palek motor a hmemi pakhat nih an van kan fuh thluahmah kan hmuh.\nKan hmaikal a si mi mithi kan naupa Salai Phun Sang nih, Eh.khah.an SAC ralhrang an rak kan fuh hih kir zok uh kir zok uh, a kan ti i rianrang takin kan ratnak lam cia in kan kir. Lampi cun lamchak le lamthlang in kan bawh hna. Minung i thah timi zaan mang hmanh ah manh lomi meithal kan tlaih a voikhat a si tik ah kan tha a kan therh.\nNu pakhat te nih a rak kan zulh (zoh ah zaang a fak. A hmai thikhal in a khat dih.Keile bang cu minute 30 hrawng kainak tlang (a cho ning a mak) min 5 ah ka phan manh (ka meithal, AK Kuan 1500 le ka bag kai put pah). Kan hawipa pakhat AK zuun 5 bak cu cho ahcun ai kai pi ve keimah nakin a rang deuh.\nMeithal kan tongh ka bak cu si kaw kuan rawn hmanh kan i harh rih (thinphan rawltam a si rih). Kan motorcycle lamthlang a remnak poh ah kan nawk dih. Cuticun caan sau nawn kan bawh hna.an rak chuak lo,Aaa.hihi kan i palh maw a si hnga an rak chuak bal lo e,kan ti i khuami kan chawnh hna. Khuami nih le kan hmu hna lo ti a si. Um. a fiang an kan rat hnawh ko kan ti i kan bawh rih hna.\nKan chawnh than hna i motor cu an len cang an kan ti le kan bawh hna nakin cun kan chuak i Tal lei ah kan pang. Suimilaam 12:00AM hrawng si cang. Thlanrawn tiang khi Hakha CDF nih an rak kan don. Kan paw a tam tuknak ah kan hmuh mi poh ei kan i tim rawh.Thlanrawn in kan khuallam cu slm 1:30AM hrawng in kan peh than. Hriamnam he uniform he kan si tik ah lampi in kan kal ngam lo.\nThlanrawn khuataw in kan kal i lam a chiat tuk ning hi chim pit bak si (lam kan i sam pah). A chuk caan ahkhin kan hmur nih kan paw tawng deeng tiang a chuk. A cho caan ah le kan paang nih kan cal a dai deeng (perh pah mu). Lam a bit tuk ning hi caku cung i suai chom mi a loA lam hi a chiat le a bit lawng si lo. Ai kual tuk meisei hoi. Thlanglei zoh sual ahcun lungtur in rilh thluahmah ding tluk khin a sang.\nSlm 3:00AM hrawng ah khua pakhat kan pha. Lam a chiat tuk tik ah kan motorcycel a rawk dih. Hakha a naih pah cang. Kan kal than i khua pakhat kan pha. Mino nih zaanriah an rak chumh i kawbi meh he. Pawtam tuk lung cu si kaw. a bel tiang kan liah dih (a nuam bak hoi.).\nSlm 6:00AM ah Hakha pi cu kan pha. Zaan khuadei kan kal tik ah kan baa kan mit a ku. Kan naupa Phun Sang (tleicia) hna cu a cycle khalh pah in ai hngilh i luti hor ah a rak tlu. Hakha kan luh ahhin ralhrang nih Gate an hngah ka cu si kaw. an kan hmuh tung men ko la. nain zei an rak kan ti lo.\nHakha kan hmuh lonak zong cu a sau le khua a dei Hakha kan luh cu kan batnak vialte kan philh dih (Hakha pi kan zoh ah).Ni hnih hrawng kan i din le mission ngeih ding timhlam kan tuah. A hmun kan zoh. a sining kan i chim hna.Khuachung ah meithal he zapi hmuh in kan rak kal.\nLamkam in mipi nih an kan don ti rawl tangka a phunphun an kan pek. an tap an mitthli a tla.A sau cang ca ah ka peh than te lai… 2021 May 2 kan mission kong.Crd: SaLai Tluang Te.\nRelchap Aihre hi zeitluk in dah minung kan ca ah a that nak kong.Aihre cu sii caah a tha ti cu kan hngalh dih mi le kan theih dih mi a si ko. Catialtu zong pawfah ruangah aihre hang a rak dingbal ve mi ka si i a that ngai mi keimah hrimhrim nih ka theih. Aihre hang hi dinka ahcun a dolh a har ngaingai mi a si ko nain a dingbal mi nih cun a thatnak nan theih ve cio lai tiah ka zumh.\nAihre haileng-darkeu cheu hrawng kha cawhnuk hraikhat chungah cawhchih i zan ih lai ah dinnak nih mitkum cim tein ihkhawhnak dingah bawmtu tha ngai a si. Nichiarte caan hman tein dinpiak khawh ahcun pum thazang zong a thawnter i cancer zawtnak tiang hmanh a runven khotu a si. Aihre hang dinnak nih a chuahpi mi ngandamnak pawl tangah kan rak langhter lai.\nThin A Thianhter- Aihre hang dinnak nih thin kha a thianter pin ah Thin chungah a um mi thau pawl le acid dat pawl a runven piak. Cu ruangah Thin nih rian a tuan ning a thatter i takpum chungah a herh lo mi pawl a chuahterpiak.\nBacteria Rungrul Pawl A That- Bacteria rungrul le a dang pawl zong aihre hang nih a tuk hna, cu pin ah kik tlaih zawtnak le hrawmfah pawl zong ah a tha ngai mi kokek sii phunkhat a si.Cancer a Runven Khawh- Aihre hang caan hman tein din piak nak nih titsa cawrh mi cancer si nak dingah a bawmchantu pawl kha Aihre nih chuak lo dingin a tuk khawh.\nRihzan A Zawrter- Aihre hang hi Takpum chungah a um mi thau pawl rianrang tein zawrnak dingah bawmchantu a si ve. Cu ruangah aihre le cawhnuk cawhmi kha caan hman tein din piak nak nih takpum chungah a funtom mi thau pawl um lo dingin a runven piak i rihzan kha a kaiter ti lo.Ruh A Fehter- Aihre ah Calcium le vitamin dat tampi a telmi a si caah takpum chungah a um mi ruh pawl a fehter.\nKal Damnak Kong Relchap: Minung kan nunnak ah ngandam hi a biapi taktak mi a si. Cu ve bantuk in kan kal hi minung kan damnak caah a biapi taktak mi asi. Kan Kal nih zun chuah ning a thatter lawng siloin a dang kan chung thilri caah a tha lo mi pawl a chuahtu a si.\nCu pin ah kan thi a hmantertu a si. A fawinak in kan chim ahcun kan kal hi kan pum ngandamnak ding caah a biapi ngaingai mi a si. Cu ruangah kan kal (kidney) a rawhtertu kan tuah lengmang mi thil kan theih i kan hngalh ahcun kan hrial khawh lai. Kal a hrawktu kan tuah lengmang mi phun 8 a tangah kan van langhter hna lai.\nTo-thut tuk Ruang- Na thi level a hman nak ding le na thi a hman khawhnak dingah takpum cawlcanghter pah lengmang a hau. To-thuttuknak nih kal rawh khawhnak 30 tiang a karhte. Zung rian a tuan mi hna nih nikhat ah suimilam 8 chung to-thut buin rian a tuanmi na si ahcun inn na phak hnu ah takpum cawlcanghnak tlawmpal tel na tuah piak ah a tha.\nMitku Cimlo-Mitku cim tein ihnak kal kha a damter i kal nih rian caan hman tein a tuan khawh. Mitku cimlo in um nak nih kal riantuan ning a fumter ii ngandamnak ca zongah a tha lo.\nKhah Min Aung Hliang Cu Sungzatlak Nak Fak Ngai In Tuar Ko Cang Hi.\nKhah Rel Ve Hrimhrim Uh Lian Bawi Nih CNA Le CDF Kog Lam Tial Mi Cu.


Liamcia caan ah Myanmar ralkap cozah thlak dingin 'caankarlak cozah' an rak dirhmi pawl | The Chin Express\nLiamcia caan ah Myanmar ralkap cozah thlak dingin ‘caankarlak cozah’ an rak dirhmi pawl\nUknak chuhmi NLD MP pawl nih ralkap cozah SAC thlaknak caah kan hnu zarh ah caankarlak cozah NUG an dirh.\nNUG cu ralkap nih ‘phungninglo bu asi’ tiin nawl a chuah colh. NUG hi Myanmar ralkap cozah dohnak caah dirh hmasa bikmi asi lo.\n‘8888 Dothlennak’ tiin an auhmi kum 1988 ralkap cozah duhlo langhternak tuah lio ahkhan, kum 82 a rak simi Prime Minister hlun U Nu nih ralkap cozah BSPP thlaknak caah caankarlak cozah a rak dirh.\nU Nu cu kum 1960 thimnak ah teinak a hmuh (mipi nih an thim) caah Prime Minister a ṭuanmi si. Mah lio cun Karen miphun Mahn Win Maung nih president a rak ṭuan, nain kum 2 hnu 1962 ah ralkap bawizik Ne Win nih hramhram in uknak a chuh hna i thong a thlak hna. Kum 1966 le 1967 ah an thlah ṭhan hna, nain uknak cu an pe hna lo.\nBSPP cozah cu kum 1960 ah Ne Win nih uknak a fir hnu ah a dirhmi ralkap cozah (atu lio SAC bantuk) asi. Ne Win nih cutin kum 26 chung kan ram a uk hnu kum 1988 ah mipi nih uknak firtu ralkap cozah duhlonak an langhter i 1988 September 9 ah Prime Minister hlun U Nu nih ralkap dohnak caah LDP tiin caankarlak cozah a dirhnak si.\n“Keimah hi prime minister taktak ka si caah keimah dirhmi cozah lawng cohlang uh. Ralkap nih [kum 1962 ah] meithal hmangin an ka tlaih i thong an ka thlak ruangah prime minister ka sinak a dong lo, tiin tuni ah ramdang cozah pawl thawng ka thanh hna,” tiah Prime Minister hlun U Nu nih caankarlak cozah a dirhnak kong cu a rak chim. Ralkap nih uknak an chuh hlan i president a rak simi Mahn Win Maung cu president rian a pek ṭhan. Ralkap bawi Ne Win cozah dotu pawl cu amah lei ṭang dingin a rak sawm hna.\nU Nu dirhmi caankarlak cozah cu India Prime Minister Rajiv Gandhi nih cohlan a rak timh cang.\nNain, mah lio ah a rak lar ngaimi Aung San Suu Kyi nih, “U Nu nih cozah a dirhmi cu ka khuaruahhar ngai. Myanmar mipi hmailei kong cu mipi lawng nih an khiah awk si,” tiin a rak doh caah hohmanh nih U Nu cu an rak ṭanpi duh lo i ramdang cozah zong nih an rak cohlang thai lo.\nRam a buai lingcing September 18, 1988 ah Ne Win a kuttang ralbawi Saw Maung nih Ne Win le a tapeh Dr. Maung Maung cu uknak a chuh hna.\nA hmai kum 1989 December thla ah caankarlak cozah dirhtu Prime Minister hlun U Nu le a ṭuan hawi vuanci pawl cu uknak firtu thar Saw Maung nih a tlaih ṭhan hna.\nU Nu hi 1962 ah Ne Win nih a tlaih i 1966 ah a thlah ṭhan. 1988 ah ralkap cozah thlak dingin caankarlak cozah a dirh caah 1989 ah ralkap bawi Saw Maung nih a tlaih ṭhan.\nA hmai kum 1990 December 18 ah, Aung San Suu Kyi a ṭawankuai ṭapa Dr. Sein Win nih ralkap bawi Saw Maung cozah thlaknak caah caankarlak cozah a dirh.\nDr. Sein Win cu Suu Kyi apa Aung San upa U Ba Win fapa asi. Aung Sang le U Ba Win cu kum 1947 ah Mirang uknak in luatnak kan hmuh laite ah ralkap nih an thah hna.\nDr. Sein Win cu National Democracy Party chairman a rak si i kum 1990 May 27 thimnak ah Ne Win chuahkehnnak Bago ramṭhen Paukkaung pengah Pyithu Hluttaw MP a ngahmi si. Mah lio hin Suu Kyi party NLD nih MP tambik an ngah i cozah a tlai ding an si nain ralkap bawizik Saw Maung nih “mee dik lo a tamtuk” tiin a rak kian duh hna lo — Min Aung Hlaing nih a nawl aa cawn ko hih.\nMah ruangah, NLD nih ralkap (Saw Maung) cozah thlaknak caah caankarlak cozah dirh an timh nain Mandalay ramṭhen, Amarapura pengah thlithup meeting an tuah lio ah Saw Maung ralkap nih an tlaih hna i an dirh kho thai lo.\nCucaah thla 3 hnu December 18 ah Dr. Sein Win nih caankarlak cozah a dirhnak si.\nDr. Sein Win caankarlak cozah nih cun UN lei in ralkap cozah cu a rak doh peng i Aung San Suu Kyi luatnak ca zongah aa zuam peng. Democratic Voice of Burma (DVB) media zong khi ralkap cozah dohnak caah amah telpinak in an rak dirhmi si. Nain ralkap cozah cu an thla kho lo.\nSaw Maung cu kum 1992 ah ka ngandam lo tiin aa phuak i ralkap bawi Than Shwe nih a chan. Cutin ralkap nih ram an uk thai.\nKum 2012 ah caankarlak thimnak an tuah i NLD nih MP tampi an ngah hnu ah Dr. Sein Win nih caankarlak cozah a rak dirhmi cu a hrawh ṭhan.\nNLD nih 2015 le 2020 thimnak ah MP tampi an ngah ṭhan.\nNain, 2020 thimnak cu ‘a dik lo’ tiin ralkap bawizik Min Aung Hlaing nih ati i mipi cozah NLD cu February 1 ah uknak a chuh i a tlaih hren viar hna.\nA zaam khomi NLD MP pawl nih 2021 April 16 ah ralkap (Min Aung Hlaing) cozah thlaknak caah caankarlak cozah NUG an dirh i hruaitu ah tlangcung miphun pawl zong tampi an telh hna.\nLiamcia caankarlak cozah bantuk si loin, NUG nih hin cun teinak kan hmuhpi hraam seh ti hi zapi saduhthah asi.\nNUG zong nih liamcia caankarlak cozah an hlawhtlin lomi pawl hin tampi fimnak aa lak lai, tiah zumh asi.\nHmasa thawngpangWFP nih Kawlram chung hartong minung 2 million eiawk bawmh a timh\nHnu thawngpangThawngṭha: US nih Myanmar ralkap dantat chap rih


KOREA IN NA RAK TLUN TIKAH ZEI DAH NA TUAH LAI? - Senri Cazual\nPosted by Admin | Jun 4, 2017 | Biazai, CMC | 0 |\nDr. Aung Min Thang\nHi biahalnak te hi faak ngaingai in Korea a ummi kan Laimi lawng siloin miphundang phaisa kawl i a ummi hna nih ruah a herh ngaimi biahalnak a si tiah ka ruah.\n1. Mi nih Korea i phaisa a kawlmi hna an in hmuhning hna\nKorea cu vawleicung ram ṭha, ram nuam, ram rum le Khrihfa ram ah chiahmi a si ca ah kan Laimi tampi nih phanh an duh cio mi ram a si. Cu pinah Korea i kuli a ṭuanmi hna nih thla khat ah 1,800,000 Won (Kawl phaisa in 1,900,000 Kyats) hrawng nan lahkhah a si tik ah ram ṭha ngai i hlawh ṭha ngai in a ummi ah ruahmi nan si. Cucaah Korea ram kan ṭihzah le ka upat bantuk in cu ram i phaisa a kawl khomi hna zong hi upat ngaingai nan si. Tlangval, pa ṭiatum lo te zong kha Korea i phaisa kawl kho na si ahcun nungak dawhdawh nih an in duh hna lai ti cu a fiang ko.\n2. Korea i a rak tlung cangmi hna nih zei dah Kawlram ah an tuah bik?\nKorea in an rak tlun hnu ah Kawlram rianṭuan ding a thei lomi hi a tam deuh cu an si. Yangon i a ummi a tam deuh cu mawtaw an i cawk hna i Taxi a mawng mi an tam. Acheu cu tuah ding bak a thei lomi zong an um. Nang tah, rak tlung law zei dah tuah naa timh ve? Korea na um chung i na hmuhmi phaisa hi na thih tiang naa za cang lai maw? Na nupi le na fale nih zei can sau dah an hman lai i cun a dih lai? Ruah awk ngai a si. Cucaah lungfim a hau.\n3. Laimi nih Korea ah zei rian dah kan ṭuan bik?\nKorea ah Laimi nih nan ṭuanmi rian hi a phunphun a um nain, a bik in nan ṭuanmi rian cu lahkhah tam deuh nan hmuh khawhnak rian hi nan ṭuan bik. A ṭha ko. Asinain, kha rian kha Korea lawng ah na ṭuan khawhmi rian a si. Kawlram na phanh ahcun Korea ah na thiam cang mi rian bantuk kha ṭuan ding a um lo. Cutikah Kawlram ah cun rian ngei lo in na um a hau cang. Kawlram i a ummi rian cu na ṭuan zuam fawn lai lo. Zeicahtiah Korea ah lahkhah tampi a hmu bal cang mi na si tik ah lahkhah tlawmte he Kawl lak i rianṭuan hi a nuam na ti ti lai lo.\n4. Korea na um chungah zei bantuk rian dah ṭuan law na chan-chung na paw khim lai?\nLahkhah a tam i Kawlram ah tuah khawh a si lomi rian nakin lahkhah a tlawm i Kawlram ah tuah khawh a si vemi rian kha Korea na um chung i na ṭuan ahcun Kawlram na tlun hnu ah rian ṭha na ngei peng lai. Biana ah, Korea rawldawr hna ah khin lahkhah a tlawm zongah rawlchuan va cawng law, Kawlram na tlun tik ah Korea eidin dawr hna na tuah ahcun Korea na um chung i lahkhah na hmuhmi nakin tam deuh na hmuh lai. Pahnihnak ah, Korea holh hna hi thiam ding tein cawng law, holh na thiam ahcun Korea holh sianginn zong na tuah khawh cun company nih thlakhat US$ 500 nih an in lak lai. Atulio Yangon ahcun mirang holh a thiammi nakin Korea holh a thiammi a let in an lahkhah a tam deuh. Pathumnak ah, Korea i an tuahmi juice te hna, changreu te hna, a dang ei supsap te hna le dinmi phun hna khi an tuah ning thiam khawh i zuam law, khakha kawlram ah na tuah ve ahcun na chan-chung vialte Korea na hmuhmi nakin tam deuh na hmuh khawh nakding lam an si.\n5. Korea i rian a ṭuanmi hna nih kum khat ah ting 200 a khawng khomi cu nan har ngai lai.\nVa khawng kho hmanh law kum thum ah ting 600 a si. Ting 600 nih cun Yangon ah North dagon hmanh ah inn hmun a caw kho ti lo. Khua hriang ah na cawk a hau lai. Inn saknak ca ah phaisa a herh rih fawn. Cucaah lungfim ngaingai kan hau ko hna.\nCu ti a si ca ah, Korea i na um chungte ah hin khua faak deuh in ruah a hau. Ka tlun tik ah zei dah ka tuah te lai i ka innchungkhar hi ka cawm te hna lai ti hi nan ruah a hau. Phaisa a zin tampi na ngeih ahcun tuah khawh dingmi rian a um len ko. Asinain ting 500 he hmanh na rak tlun lo ahcun Yangon ah na ṭuan dingmi rian hi a har ngai ko. Pathian nih lungfimnak in pe ko hna seh.\nNextTlangval nih nungak kong ah theih a herhmi\nChin Mission Church Le Pumhnak\n2015 CCF, Korea Sport Day\n2014-2015 CCF,Korea Hruaitu Upa Hna\nChin Christian Youth Committee Hruaining


A bia chim mi uar um tuk!! Dr. Sa Sa nih Chinram le mi sifak caah rian a ttuannak kong a chim mi cu\nMah bantuk lungput that kho ning cu!!! Jesuh lungput bak a si. Kan thei cia bantuk in tu lio ah pumpak in Chinram caah rian a ttuan bik cu Dr. Sa Sa hi a si. Coronavirus lakah kan him khawhnak ding caah amah pumpak le company tangka tam pi hmangin Chinram caah rian a ttuan. Atu cu Coronavirus lakah thei ding mi vialte cu Chinram chungah mipi nih kan thei dih cang\nDr. Sa Sa nih a chim ning ah cun “Midang caah thluachuah kan si khawhnak caan hi vawlei cungah kan dam chungah a sunglawi bik mi asi. Pakhat le pakhat dawttein um i, midang cungah thil ttha tuah i midang bawmh khawh hi minung kan nunnak ah a sunglaw bik le Jesuh ram kauternak a si ttin a chim. Dr. Sa Sa\n(Mohropa chata byhna eima cha theina daiti he eima hronochho zydua liata daiti pha chaipa nata peimaw chaipa vaw chata pakha nata pakha kypachapata eima dychhy theina he hro ronapa nata hro khochhih chaipa KHAZOPA khinara nopahlipa a vaw cha)\nBe the first to comment on "A bia chim mi uar um tuk!! Dr. Sa Sa nih Chinram le mi sifak caah rian a ttuannak kong a chim mi cu"


Esther Nih Myanmar Idol Season 4 Winner Song A Sak Nak – FIAKFAIROCK\nEsther Nih Myanmar Idol Season 4 Winner Song A Sak Nak\nTu lio a lar taktak mi Myanmar Idol Season 4 Winner Esther Dawt Chin Sung cu a tu hi Benjamin Sum he Australia Chinmi um nak ah Australia Chin Community Bushfire Appeal-Relief Concert an ngei cuahmah lio a si.\nUar an um kho taktak, a tu tanah a sak mi hi “Myanmar Idol Season 4 Winner song” bak a van phomh ko thiam kho taktak, Mipi zong nih an uar kho tuk, hlasak a thiam pin ah a mui zong ai dawh cu hlei ah mipi thinlung a lak khawh tuk caah mipi nih an uar khun nak le a thlah an thlah khawh lo nak hi a si.\nA tanglei ah a hlasak nak kan van chiah zoh cio khawh rak i zuam hna usih.\nthawngpang dang >>> A tu tiang a damhnak sii ai an ser khawh rih lomi coronavirus(covid-19) hi ralhrang ttihnung cem a simi is zong nih an ttih taktakmi a si ve i a tu hi a ralkap pawl cu ralrin peknak order a pek cang cu a si.\nEurope ah a ho hmanh kal lo dingin nawl peknak a si i mah hi coronavirus hi an biakmi an pathian nih a ho ca paoh ah(an mah ca zongah) a rak thlahmi virus a si tiah an chim. Cu caah an umnak hmun te cioah um peng dingin nawl a pek hna i coronavirus a dai hnu tu ah Europe ah a herh ningin lut dingin nawl a pek hna. A tu tiangah hin is hi Iraq ah a thar in an dir tthan i Iran ah coronavirus mizaw 110 an um i a thimi 10 an um cang.


Songs – TCN\nEsther Dawt Chin Sung Nih ‘I Miss Home Where Belong My Heart’ A Cover Mi Hi Rak Ngai Ve, A Thiam Khawh Ning Cu Na Lau Lai-Video\nDecember 10, 2018 Today\nAtu lio kan Lai Singer kan i ngeih mi hna lak ah Muidawt le hlasak thiam asi mi Esther Dawt Chin Sung nih Mirang hla a cover mi hi rak ngai ve hmanh a thiam khawh ning cu na lau ko lai. A tu lio kan lai hlasak thiam pawl nih an i theih ngaingai ve cang mi cu Mirang hla cover hi asi. Aruang cu kan lai hla nih an sak ding mi a deih ti hna lo bia asi ko ti cu chim hau lo in theih khawh…\nHOME, SongsLeave a comment\nMai Ngun Tha Sung Christmas Hlathar ‘A Chuak Cang’\nDecember 6, 2018 Today\nMai Ngun THa Sung nih Christmas hlathar asak mi hla hi rak ngai cio ve ding le thazang rak pe cio ding in kan sawm hna. Aruang cu Mai Ngun Tha Sung hi ngakchia te lawng asi ve rih caah hin mipi le nih bia tak tein thazang kan pek le kan dirkamh hi a herh. Atu ning te in a than lengmang asi ko asi ah cun tuhnu kum khat ah cun mi lar pakhat ah ai chuak kho ding asi. A tuzong ah mi theih hi a tong…\nBawi Thiang Bik Nih Ka Rawl Thaw Bik Timi Asak Mi Hla In Thazaang La Ti Hna Usih- Lyrics\nDecember 1, 2018 Today\nAtulio Gospel singer kan ngaih mi Tlangval Bawi Thiang Bik nih Pathian thangthat hlasaknak Live Show an tuah mi ah ‘Ka Rawk Thaw Bik’ ti mi hla asak mi hi rak ngai cio ve hmanh uh a thiam kho taktak. Mah hi hla hi a thing deuh ngai ko cang nain mitampi nih mah cu tluk in cun an ngai theng lai lo dah ti zong ka zumh. Cun, mah hi hla a phuah tu hi Rev. Tum Peng asi. Atanglei ah hin a hla lyrics in kan van langhter…\nNoami Par Tha Sung Nih Pathian Hlathar Asak mi ‘Kan thangthat’\nAtulio kan lai miphun chungah Gospel singer tampi an um ko hna asinain Pathian mihman taktak asi mi hi an tlawm te, mah cu chungah cun Pathian nih a hman bak tiah mitampi nih an chim cio mi le a mah hrimhrim zong Pathian aduh taktak mi hlasak thiam Noami Par Tha Sung nih Pathian hlathar ai tuah than mi ‘Kan Thangthat’ ti mi hla thar cu Lal Tlan nih a facebook timeline a rak chiah. Noami hi Kan lai nu gospel singer ah cun mipi nih an uar bik…\nBawi Thiang Bik & Naomi Par Ṭha Sung Nih Christmas Hlathar ‘ Siangpahrang Jesuh’ Ti Mi Hlathar\nAtulio kan laipa Gospel singer kan i ngeih mi Bawi Thiang Bik le hlasak thiam Naomi Par Tha Sung hna nih Christmas hla thar “Siangpahrang Jesuh” timi hla thar in thazaang rak la ti ding in kan in sawm hna. Mah hi hla hi Nizan ah Luaite Tristar nih a youtube ah a rak chiah thar mi te asi. An thiam taktak, an aw rau nih le a tha, an mui zong an I dawh, cun nuva si hna sehlaw cu an i tlak ngaingai hnga. An pahnih hin Pathian…\nBil Sung Hla “Na Bia Ka Khat” Timi Cu Jenny Dawt Hlei Hniang Nih A Cover, Zeika Zawn Te Ah Hin Dah An I Dan?\nNovember 27, 2018 Today\nKan lai nu lak ah hlasak thiam taktak mi asi mi Pi Bik Sung nih a rak sak tawn mi ‘na bia ka khat’ ti hla cu Jenny Dawt Hlei Hniang nih a van cover ve cang. Jenny Dawt Hlei Hniang zong hi a rak thiam in a aw a tha ngaingai ve ko. A hla sak aw nih le ngaih a nuam ngaingia ve ko nain, Bil Sung nih a sak mi he van ngaih chunh tik ah cun tlawmpal ngaih a har deuh vak. Azei dang ah si…\nHlasak Thiam Van Hlei Sung Nih Concert For CNF Ah Sak Mi Hla Thar\nAtulio Mino hlasak thiam Van Hlei Sung hi cu uar a rak um bak ko, A aw nih le a tha, a purua nih le ai tlak tuk, a muisam zong ah mi za pakhat asi ve ko. Tutan Concert For CNF ti mi tlangtar in Concert an tuah nak ah Nungak Van Hlei Sung cu a rock chih len ve ko. Ahla satu le thape tu hna zong an lam dih hna. An I Nuam ngaingai hna. Mah caah cun an video thlak mi zong hi tha tein zoh…\n“Thadi Zaangba Mi Hna Bawmtu Bawipa” Cover By Van Hlei Sung\nNovember 26, 2018 Today\nHlasak thiam Cerhliang nih a rak sak mi hla “Thadi Zaangba mi hna Bawmtu Bawipa” ti mi hla cu Nungak Van Hlei Sung nih a van cover mi hla hi rak ngai cio ding in kan sawm hna. Original Cer Hliang nak hman in a thiam deuh in ka thei. A thiam bak ve ko. Nungak Van Hlei Sung hi mino te ah cun Hlasak a thiam ngaingai ve mi nusal tha pakhat asi. Atanglei hi Ahla bia an si hna. “Thadi Zaangba Mi Hna Bawmtu Bawipa” Cover By Van…\nNilen Parmawi: Ram Hla Ah Ka Uar Bik Mi ‘Kan Kil Ven Lai”, A Thiam Taktak-Video\nNovember 23, 2018 Today\nNilen Par Mawi nih Myanmar Idol I a rak I tel hlan ah Ni Hlei Sung le Sung Tin Par nih an rak sak mi ram hla “kan kil ven lai” ti mi hla cu cover in a rak sak ve cang. Nilen hi Myanmar Idol I ai tel hlan hrimhrim ah hin hlasak a rak thiam kho taktak ve. Myanmar Idol i ai tel hnu le ai tel hlan hi zeitluk indah aid an ti mi hi rak ngai ve hmanh uh. Nilen cu a tu hi Malaysia ah…\nSarah Van Tin Hnem: Pathian Hla Thar “A Sunglawi Tuk Thawngtha Bia”\nNovember 21, 2018 Today\nSarah Van Tin Hnem nih Pathian Hla thar asak mi “A Sunglawi Tuk Thawngtha Bia”tiah a sak mi hla hmang in thangzang rak la ti ding in kan sawm hna. Atanglei ah kan van langhter mi ca hi a hlabia an asi. Leicung i mifim pawl nih ca phun kip in an tial i minung nunnak a thleng kho tu ca um lo Jesuh khrih khamhnak thawngtha lawng nih minung nunnak a thlen ter khawh khrih thawngtha bia a cotu kan si. Cho: Asunglawi tuk thawngthabia kan nih caah, mi…


Man Tlawm Deuhin Khualtlawn Thiam- Budget Travelling – welcome!\nMan Tlawm Deuhin Khualtlawn Thiam- Budget Travelling\nKeimah bantuk khualtlawn a huam tak nain phaisa tampi a ngei lomi, a si lo ah, khualtlawnnak ah phaisa tampi a hmang siang lomi tampi nan um lai tiah ka ruah. Zei ruang a va si paohah keimah pumpak nih cun tlawn lo taktak nakin cun phaisa a tlawm khawh chung hman in tlawn ka duh deuh. Khual tlawn ah semrel tukin um le ka uar fawn lo. Cu bang bia cu nan ka ti hnga maw dik J? Chim ka duhmi cu thim thiam a hau: sem zong rel tuk lo, a herh lo ah le hlolh tuk lo khi. Khual tlawmpal ka tlawnnak in ka cawnmi cu a herh lonak ah phaisa ka rak hmang tuk ti hi a si. Fiang lakin ka chim khawh rih lo a si ahcun a tanglei hi rel hmanh.\n2012 lio ah Norway ka hawi nu le 18 hrawng he Indonesia ah kan kal. Mi tam deuh kha Asian rawl he pehtlai in an paw a tthawn lo tuk caah anmah lei a ummi western restaurant pawl lawng ah kan ei peng tikah eidin ah phaisa a dih tuk. Mah bantuk kha phaisa hman herh lonak tiah ka ruahmi cu a si. Group hme deuh i kan i tthen caan ah cun ka hawi nu, keimah bantuk a cian khang ngaimi (paw lei ah ti bia), he anmah local rawldawr pawlah kan ei i a thawt deuh pinah an man cu van lei vawlei in aa dang. A biana ah, ramdang mi nih an rak onmi western restaurant ah voi khat kan ei ahcun a tlawmbik 150000 Indonesia ringit kan dih, anmah indonesia dawr i kan ei ahcun a tam bik 50000 ringit kan dih cu mu, a thaw deuh tuk fawn. Khi bantuk tete khi tuak a hau ti bia. A ruang cu mah kha ka rak kal lio ah zeidah ka rak ei ti nakin zeidah ka rak zoh/hmuh/ton i zei bantuk fimnak dah kaa chap ti hi a biapi deuh tuk cu mu.\nKan hngalh cia dih cang bangin zeitik ahdah ticket kan cawk timi le zei bantuk airline ah dah ka cawk ti mi nih phaisa zeizat dah kan ticket caah kan hman ti hi bia a chim ngai. Tuan tein kan cawk cia khawh ahcun airline a tthami ta man fawi tein kan cawk khawh hnga cu mu. Suimilam 2-4 chung hna cit ding si cun kei cu zei airline dah kaa cit ti biapi ah ka chia lo, thing vanlawng a si hmanh ah kaa cit kol ai, tiah ka van porh ta. Nain, suimilam 10 leng hna cit ding a si ahcun ttha tein khua tuak a hau tiah ka ruah. A chia, a ttha, aa thim ngam ding ka si rih lo tiah ka rak ti i, airline a man fawi pahmi suimilam 18 chung ka rak i cit bal i, mah nih cun ka khuaruah dan a ka thlen ngai. An tthutdenh a hmet tuk nak ahhin keimah pe 5, 48 kg hmanh kaa tet, pinah zei entertainment hmanh zong a um lo, a poi bikmi cu ticket man ah rawl aa tel lo i cawk a hau, ka hawi nu nih arsa aa cah i a hmin lo a ti. A biana ah bank card ngei hlah law, a si lo ah na bank card philh law, an lakmi phaisa (currency) ngei hlah law, nangmah lawng in na tlawn lio si law, suimilam 18 chung maw zeihmanh ei lo in nau m hnga mu? Tuak len a hau, ti bia.\nKan tlawnnak ram i public transport (local bus, tlanglawng, tram, metro) a kalum dan cawn hi a miak tuk ka ti mi a si. Taxi kan i bochan ahcun kan dih bak ko, a bikin Europe ah. Malay ka tlawn lio taxi deuh lawngte ka hmanmi zong kaa ngaichih, a herh lo ah phaisa hman a si ka ti. Cun, taxi kan hman lo i kanmah tein kan tlawnnak khua sining kan cawn pah, kan i chawh pah, tlanglawng hna kan i cit, khoika lei hoih in dah a kal ti hna kan cawn ahcun kan phanhnak khua kong a let in kan hngal deuh cu ti.\nThilsenh Ning (Packing)\nA donghnak ah thil senh thiam kong ka chim lai i a za lai mu, a sau pah cang hih. Kan airline nih zei tluk rit dah phorh a sian ti hi ttha tein kan hlat cia ah a ttha, a hmun kan phak hnu i a kan hlonh ter ahkhin cu sian a um lo tuk, kilo hleimi (extra kilo) man liam ti ah le a man cu khuaruahhar in a sang fawn. Cu bantuk kan ton tikah a si khawh chungin, hlonh lo le liam lo kan duh ahcun, kan kut in tampi put khawh kan i zuam ah a ttha. A biana ah cauk ti pawl hna kan liang in kan bei khawh ahcun a miak tuk cang. A biapi mi cu, airline rianttuan tu pawl nih kan thil a rih tuk ruangah a kan hlonh ter, iam ter tikah thinhun in i lak lo a hau, an rian an ttuanmi si tiah upat hna an hau. Cu bantuk caan ah kan lungthin dai tein kan chiah, kan stress lo, mithmai panh tein kan um a biapi. An rian na upat i panh tein le nuam tein na mirh ahcun extra kilo tlawmpal hna an in phorh ter khawh men si, hodah theih ;).\nAirline ka uarmi pawl, hotel kong le nai London ni 3 ka tlawn ah phaisa zeizat dah ka hman ti a dang tein ka rak post te lai. Ka bia a sau tuk i tutan cu za rih seh. A dang ruahnak (advice) ttha ttha a ngeimi nih rak chim cio u law tampi fim kan i chap lai i a nuam tukl ai ka ti. Comment kan sawm hna.\nEidin kong ah local dawr pawl i thim hna, an man a fawi deuh pinah na tlawnnak hna ram na bawmh hna zong a si.\nTuan nawn tein ticket cawk cia i zuam. Lam nai te a si ahcun a ttha tukmi i thim lem hlah. Caan saupi naa cit ding a si ahcun na cawkmi airline kong ttha tein hlat hmasa.\nNa tlawnnak ram public transport kong hman thiam i zuam. Taxi i bochan lo ding.\nHlathlai cia le tuaktan bu tein thil senh, extra kilo pawl an man a fak tuk.\nA biapi bikmi cu khual tlawn naa thawh cang vevek ahcun a nuam lo mi kong le thinhunnak vialte philh dih i zuam. Phaisa tampi dih in na kalmi si. Thil hme tete nih hna in hnawh hlah seh. A phu lo. Na tlun tikah na huam cun na tuak tthan te lai ;).\nPosted on May 4, 2015 by myborspPosted in Khualtlawnnak (Travel)Tagged Advice, Airline, Budget Travellig\nPrevious Previous post: First Thing to Do in Heaven! Vancung Ka Kai Ni ah Ka Tuah Ding\nNext Next post: Kaa ziak takmi cazoh dan phun 2